DA Den Europæiske Unions Tidende C 299/1

Sjette årsrapport vedrørende gennemførelsen af Rådets fælles aktion 2002/589/FUSP af 12. juli 2002 om Den Europæiske Unions bidrag til bekæmpelse af destabiliserende ophobning og spredning af SALW

(2007/C 299/01)

INDLEDNING

Den 12. juli 2002 vedtog Rådet fælles aktion 2002/589/FUSP om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben. Den indeholder en bestemmelse om årlige rapporter om de foranstaltninger, der træffes inden for aktionens rammer. Der er siden da blevet udarbejdet fem årsrapporter.

EU er en vigtig aktør og bidragyder i bekæmpelsen af ulovlig spredning og ophobning af SALW samt ammunition hertil. I forlængelse af den europæiske sikkerhedsstrategi fra 2003 vedtog Det Europæiske Råd på mødet den 15.-16. december 2005 EU-strategien for bekæmpelse af ulovlig ophobning af og handel med håndvåben og lette våben samt ammunition hertil. I dette dokument fremhæves behovet for sammenhæng mellem EU's sikkerheds- og udviklingspolitikker, samtidig med at der sikres en udnyttelse af EU's midler på multilateralt og regionalt plan, dels inden for Den Europæiske Union og dels i dens eksterne forbindelser. Strategien tjener som politisk rettesnor for EU's aktiviteter på området via de forskellige instrumenter, der er til rådighed, og for dets medlemsstater.

EU's SALW-strategi tager fortsat udgangspunkt i fælles aktion 2002/589/FUSP, som har dannet grundlag for specifikke aktioner i Afrika, Asien, Latinamerika, Balkan-landene og senest i Ukraine. Siden 1999 er der blevet afsat FUSP-midler på omkring 14,5 mio. EUR via afgørelser med det formål at gennemføre denne fælles aktion.

Andre relevante politikker er blandt andet Den Europæiske Unions program til forebyggelse af væbnet konflikt, hvori der opfordres til at målrette udviklingsbistand mod konflikternes underliggende årsager, Den Europæiske Unions program til forebyggelse og bekæmpelse af ulovlig handel med konventionelle våben og Den Europæiske Unions retningslinjer om børn i væbnede konflikter.

EU står fortsat i spidsen for den fælles kamp og det fælles praktiske arbejde for at forebygge, bekæmpe og udrydde alle aspekter af den ulovlige handel med håndvåben og lette våben og er engageret i gennemførelsen af FN's handlingsprogram (PoA) på EU-plan. EU-finansiering (over budgetressourcer i medlemsstaterne, EUF, Det Europæiske Fællesskab og FUSP) er stadig en af de vigtigste kilder til finansiering af PoA's gennemførelse.

På gennemgangskonferencen for FN's PoA forelagde Den Europæiske Union den 30. juni 2006 en samlet oversigt over EU's aktiviteter til støtte for kampen mod ulovlige håndvåben og lette våben. Repræsentanter for EU's formandskab (Østrig), Rådssekretariatet/HR's personlige repræsentants kontor og Europa-Kommissionen fremlagde den overordnede SALW-politik på grundlag af EU's nye SALW-strategi vedrørende SALW og ammunition og redegjorde for, hvordan den gennem forskellige instrumenter omsættes til konkrete aktiviteter.

Denne rapport omfatter Rådets fælles aktion 2002/589/FUSP og EU-programmet til forebyggelse og bekæmpelse af ulovlig handel med konventionelle våben, som Rådet vedtog den 26. juni 1997. Den er koncentreret omkring aktiviteter i 2006. Den er udarbejdet af Rådssekretariatet og indeholder nationale bidrag fra medlemsstaterne.

Den falder i tre dele samt et bilag:

— del I omhandler medlemsstaternes indsats for at løse problemerne i forbindelse med håndvåben og lette våben (SALW);

— del II omhandler de internationale gennemførelsesbestræbelser;

— del III omhandler deltagelse i internationale og regionale organisationers arbejde;

— i bilaget angives kontaktpunkter vedrørende SALW på nationalt plan og i EU-institutionerne.

I. NATIONALE GENNEMFØRELSESFORANSTALTNINGER

ØSTRIG

Den nye lov om udenrigshandel fra 2005 og den derpå følgende forordning fra 2006 har medført en kraftig forbedring af våbeneksportkontrollen. Efter at Østrigs nye lov om udenrigshandel (»Außenhandelsgesetz«) trådte i kraft i oktober 2005, trådte gennemførelsesforordningen for loven om udenrigshandel (Forbundslovtidende II, nr. 121/2006) i kraft i begyndelsen af 2006. Denne gennemførelseslovgivning bringer udstedelsen af tilladelser i overensstemmelse med de relevante bestemmelser i EU's adfærdskodeks for våbeneksport og gør det obligatorisk for østrigske våbenhandlere at have en licens. Den harmoniserer desuden definitionerne af våbenmæglervirksomhed og våbenmæglere med Rådets fælles holdning 2003/468/FUSP om kontrol med våbenmæglervirksomhed.

Den østrigske forordning om krigsmateriel og Økonomi- og Arbejdsministeriets liste over andet militærudstyr end krigsmateriel svarer til EU's fælles liste over militært udstyr. Østrigs liste ajourføres løbende for at tilpasse den til affattelsen af EU's fælles liste over militært udstyr. Under den nye lov om udenrigshandel er punkterne på EU's fælles liste over militært udstyr omfattet af et krav om tilladelse ved eksport, transit og mæglervirksomhed. Handel inden for Fællesskabet med varer, der er opført på EU's fælles liste over militært udstyr, er — med visse undtagelser — omfattet af en overvågningsprocedure. Der ydes ikke teknisk bistand i forbindelse med udvikling, fremstilling, håndtering, drift, vedligeholdelse eller anden servicering, oplagring, afprøvning eller spredning af konventionelle våbensystemer med militær kapacitet, hvis en sådan bistand er i modstrid med restriktive foranstaltninger på grundlag af EU's fælles holdninger eller EU's fælles aktioner, OSCE-resolutioner eller FN's Sikkerhedsråds bindende resolutioner. En forordning udstedt af forsvarsministeren indeholder en fortegnelse over krigsmateriel og andre våben, der tages i betragtning med henblik på tilintetgørelse. Listen er udarbejdet på grundlag af EU's og OSCE's definitioner.

Procedure

Under forberedelserne til Østrigs EU-formandskab er samarbejdet og samordningen mellem Udenrigsministeriet, Indenrigsministeriet, Økonomi- og Arbejdsministeriet samt Forsvarsministeriet blevet yderligere styrket. Der afholdes regelmæssigt møder mellem de nævnte ministerier.

BELGIEN

Belgien vedtog den 8. juni 2006 i overensstemmelse med sine internationale forpligtelser en ny våbenlov (offentliggjort i den belgiske lovtidende (Moniteur Belge) den 9. juni 2006) for bedre at kunne kontrollere navnlig civiles besiddelse af SALW.

BULGARIEN

Der er ikke blevet vedtaget nogen ny lovgivning. De nærmere bestemmelser og definitioner vedrørende nationalt samarbejde, samordning mellem ministerierne og mellem regeringerne og informationsudvekslingen mellem de respektive forvaltnings- og retshåndhævelsesorganer findes i de respektive afsnit af den gældende lov om kontrol med udenrigshandel med våben samt produkter og teknologier med dobbelt anvendelse. De oplysninger om lovgivningsforanstaltninger, der blev fremlagt i de nationale rapporter for henholdsvis 2002, 2003 og 2005 om FN's handlingsprogram vedrørende SALW er stadig gældende.

Det europæiske våbenpas blev indført ved en ændring af 9. maj 2006 af loven om kontrol med eksplosivstoffer, skydevåben og ammunition. Det europæiske våbenpas er et officielt dokument, der udstedes til en person, der har tilladelse til at bære og anvende et skydevåben, når vedkommende rejser fra én EU-medlemsstats område til en anden EU-medlemsstats område. Det europæiske våbenpas indeholder nummer, udløbsdato, personoplysninger om indehaveren og våbnets type, mærke, model, kategori, kaliber og serienummer samt oplysninger om den type skydevåben, som våbenpasset er udstedt til, og om forbud og tilladelser i den berørte EU-medlemsstat.

Skønt der ikke er foretaget nogen ændringer i eksportkontrolsystemet i rapporteringsperioden, blev der i 2006 indledt en proces med revision af gældende lovgivning om eksportkontrol med henblik på Bulgariens tiltrædelse af EU den 1. januar 2007. Hovedformålet med revisionsprocessen var at sørge for overensstemmelse med og overholdelse af EU-bestemmelserne på eksportkontrolområdet og yderligere forbedring af den praktiske gennemførelse. Som følge heraf ændrede Bulgariens nationalforsamling den gældende lov om eksportkontrol vedrørende våben og produkter med dobbelt anvendelse (ændringen trådte i kraft i begyndelsen af 2007). Den »nye« eksportkontrollov overholder samtlige gældende bestemmelser om eksportkontrol vedrørende våbenhandel og styrker desuden kontrolforanstaltningerne vedrørende reeksport, transit og mæglervirksomhed (i nøje overensstemmelse med EU's fælles holdning 2003/468/FUSP). I overensstemmelse med EU's fælles holdning kræves det ved enhver form for mæglervirksomhed, at mægleren er registreret og er i besiddelse af en tilladelse for hver enkelt mæglertransaktion.

Strukturen i Bulgariens eksportkontrolsystem er det samme som tidligere rapporteret med en mere udbygget udveksling af oplysninger mellem de forskellige forvaltningsorganer. Bulgarien følger en ansvarlig politik inden for SALW-kontrol og gennemfører de foranstaltninger, der anbefales i FN's handlingsprogram vedrørende forebyggelse, bekæmpelse og udryddelse af ulovlig handel med SALW for at undgå ulovlig handel, reeksport, der er i modstrid med menneskerettighederne i det land, der er det endelige bestemmelsessted, og med international fred og stabilitet i området. Foranstaltningerne skal også hindre, at våben anvendes til intern undertrykkelse og til terrorisme eller organiseret kriminalitet.

I 2006 afholdt det nationale toldagentur adskillige kurser og uddannede 50 toldembedsmænd i bekæmpelse af ulovlig våbenhandel med særligt fokus på SALW.

Det bulgarske forsvarsministerium har fremlagt følgende oplysninger om national virksomhed på SALW-området i 2006:

— ingen ændringer i kontrol-, ansvarligheds- og sikkerhedssystemerne vedrørende den bulgarske hærs våbendepoter i forhold til tidligere rapporter;

— ingen ændringer i hærens rapporterede overskud af SALW og ammunition;

— der er ikke destrueret SALW eller ammunition i 2006.

CYPERN

Bestemmelserne om eksport, transit og videreoverførsel af SALW findes i lov nr. 354/2002 kaldet forsvarseksportbestemmelserne af 2002, ændret ved lov nr. 602/2004. De nævnte love er i overensstemmelse med EU-adfærdskodeksen for våbeneksport og Rådets erklæring i EFT 2000/C 191/01. Ministeriet for Handel, Industri og Turisme fører tilsyn med eksporten, inkl. reeksporten, af og kontrollen med SALW, og transithandel med og videreoverførsel af SALW hører under told- og afgiftsmyndigheden i henhold til bestemmelserne i toldlovgivningen.

Bestemmelserne om import, erhvervelse, besiddelse og transport af SALW findes i lov nr. 113(I)2004 om skydevåben og andre våben. Loven er i overensstemmelse med Den Europæiske Unions direktiv 91/477/EF med senere ændringer og Rådets erklæring 2000/C 191/01.

Bestemmelserne om fremstilling af visse SALW findes i lov nr. 113(I)2004 (del III, artikel 7, stk. 1). I henhold denne lov er fremstilling heraf forbudt for republikkens statsborgere og fastboende, medmindre de er i besiddelse af en gyldig tilladelse, der er udstedt af politichefen. Denne særlige tilladelse udstedes til borgerne på betingelser, der er angivet i loven. Betingelserne omfatter bl.a., at ansøgeren skal have en ren straffeattest, en undersøgelse af, om besiddelse af en sådan tilladelse vil udgør en fare for ansøgeren selv, regeringen og den offentlige orden, og endelig at vedkommende har gennemgået en statskontrolleret lægeundersøgelse. Ulovlig fremstilling, besiddelse og opbevaring af samt handel med SALW er omfattet af lov nr. 113(I) 2004. Loven giver mulighed for at idømme fængselsstraf på op til 15 år og/eller en bøde på op til 25 000 cypriotiske pund for overtrædelse af bestemmelserne.

Der er oprettet en specialafdeling i politihovedkvarteret, som fører registre (nationalt våbenarkiv), og en elektronisk database letter udvekslingen af oplysninger om SALW med andre kompetente myndigheder i EU, regionale organisationer og andre lande.

DEN TJEKKISKE REPUBLIK

De kategorier af våben, der er anført i bilaget til Rådets fælles aktion af 12. juli 2002 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben og om ophævelse af fælles aktion 1999/34/FUSP (2002/589/FUSP) anvendes hovedsagelig i Den Tjekkiske Republiks hær og i mindre omfang i andre sikkerhedsstyrker (Den Tjekkiske Republiks politi, fængsels- og domstolsbetjente, toldvæsenet, sikkerhedsinformationstjenesten). Offentligheden har ikke adgang til oplysninger om, hvor mange våben disse styrker er i besiddelse af; håndtering af sådanne våben (anvendelse, registrering, opbevaring) hører ikke under våbenlovens anvendelsesområde (lov nr. 119/2002). Fjernes våbnene fra disse styrker, bliver de omfattet af våbenloven.

Besiddelse af disse kategorier af våben til civilt brug forudsætter en undtagelse udstedt af Den Tjekkiske Republiks politi (våben-, ammunitions- og sprængstofinspektoratet ved politiets distriktshovedkvarter) i henhold til afsnit 9 i våbenloven.

Pr. 31. december 2006 var der til indehavere af våbentilladelser i Den Tjekkiske Republik udstedt 627 tilladelser til at være i besiddelse af eller bære denne type våben. Der blev i 2006 udstedt 110 nye undtagelser til indehavere af våbentilladelser. Indehavere af våbentilladelse havde tilladelse til at være i besiddelse af eller bære 791 våben af denne type (hovedsagelig til brug i forbindelse med film- eller teatervirksomhed eller af private sikkerhedsfirmaer). Der blev ikke udstedt nogen nye undtagelser til indehavere af våbentilladelser i 2006. Politiet har bemyndigelse til at kontrollere de foranstaltninger, som indehaverne tager mod tab eller tyveri og for at garantere en sikker håndtering af deres våben. Politiet har tilstrækkelig bemyndigelse hertil, herunder ret til at udføre inspektion i våbenejerens eget hjem.

Handel med disse våben er omfattet af andre love, navnlig loven om udenrigshandel med militærudstyr (lov nr. 38/1994). For at gennemføre en handel skal der først indhentes en tilladelse fra den udstedende myndighed under Industriministeriet, og derefter skal der søges om en særskilt tilladelse til hver transaktion. Hver ansøgning herom behandles også af Indenrigsministeriet af hensyn til den offentlige orden og indre sikkerhed, og Udenrigsministeriet af hensyn til udenrigspolitiske interesser. I 2006 tillod Den Tjekkiske Republik ikke-kommerciel eksport af 238 våben af denne type, der alle blev eksporteret til lande i EU. I alle disse tilfælde blev våbnene eksporteret til EU-landene med deres forudgående samtykke. Der blev i 2006 ikke eksporteret våben omfattet af restriktioner under denne ordning til lande uden for EU.

En ændring til loven om udenrigshandel med militærudstyr (lov nr. 38/1994 med senere ændringer) er for tiden under udarbejdelse med henblik på en væsentlig styrkelse af de tjekkiske toldmyndigheders kontrolbeføjelser.

DANMARK

Den danske lovgivning om våben- og eksplosivstoffer, inkl. bestemmelserne om håndvåben og lette våben, forvaltes af Justitsministeriet.

Våben og ammunition må efter bestemmelserne i den danske lovgivning om våben- og eksplosivstoffer ikke importeres, fremstilles, erhverves, besiddes eller bæres uden en tilladelse, der er udstedt af justitsministeren eller af den, ministeren har bemyndiget dertil.

Det er også fastsat i lovgivningen, at ingen former for våben eller eksplosivstoffer, heller ikke ammunition, må eksporteres uden en særlig tilladelse fra justitsministeren. Denne bestemmelse omfatter også håndvåben og lette våben.

Justitsministeren har givet de lokale politikredse bemyndigelse til at udstede visse af de ovennævnte tilladelser vedrørende håndvåben og lette våben (besiddelse af skydevåben osv.).

Databaser og registre

Det danske politi har oprettet en central elektronisk database (Politiets Våbenregister), hvor alle, der har bemyndigelse til at besidde skydevåben, er registreret ud fra modtagne ansøgninger om våbentilladelse til skydevåben og registrerede køb af glatløbede haglgeværer osv. Registret indeholder også oplysninger om bortkomne og stjålne våben.

Politiets Våbenregister omfatter alle relevante oplysninger, inkl. våbenkategori og -type, fremstilling, model, mærke (nummer), kaliber og særlige kendetegn. Hvert våben er registreret under et særligt identifikationsnummer. Politiet kan beordre våbnet mærket med identifikationsnummeret, hvis våbnet ikke er mærket fra producentens side. Registret indeholder også historiske oplysninger, der gør det muligt at finde oplysninger om tidligere våbenejere.

Oplysninger om bortkomne skydevåben osv. rapporteres også til Schengen-informationssystemet (SIS).

Alle danske skytteforeninger skal desuden oprette deres eget våbenregister, der skal indeholde oplysninger om alle skydevåben, som foreningen og dens medlemmer er i besiddelse af.

Nyligt vedtagne lovgivningsinitiativer

Der har ikke været nogen lovgivningsinitiativer på SALW-området i 2006.

En ny lov med regler om transport af våben mellem tredjelande (dvs. andre lande end Danmark) trådte i kraft den 1. oktober 2004. Disse regler forbyder transport af våben osv. til lande, der er omfattet af en FN-, EU- eller OSCE-våbenembargo. Desuden forbydes transport af våben mellem tredjelande, hvis der ikke i de pågældende lande foreligger de nødvendige tilladelser til udførsel og indførsel.

Den 14. juni 2005 vedtog folketinget desuden en lov, som bl.a. regulerer våbenmæglervirksomhed. Ifølge loven er det forbudt uden tilladelse fra justitsministeren eller den, ministeren bemyndiger dertil, som mellemmand at forhandle eller arrangere transaktioner, som indebærer overførsel af våben mv., som defineret i den danske våbenlov. Det er endvidere forbudt at købe eller sælge sådanne våben mv. som led i en overførsel mellem lande uden for EU eller at arrangere en sådan overførsel som ejer af disse våben mv. Forbuddet gælder ikke handlinger, som foretages i et andet EU-land eller uden for EU af danske statsborgere med fast bopæl i udlandet. Loven gennemfører Rådets fælles holdning 2003/468/FUSP af 23. juni 2003 om kontrol med våbenmæglervirksomhed.

Seneste initiativer med hensyn til håndhævelse

Det danske politi har i 2006 for at forbedre de nationale strafferetlige undersøgelsesforanstaltninger taget initiativ til et nationalt SALW-projekt »Projekt skydevåben« vedrørende sporing, ajourføring og registrering af våben.

ESTLAND

Der er ikke trådt ny lovgivning om håndvåben og lette våben i kraft i 2006.

Processen med ændring og tilpasning af våbenloven (der trådte i kraft 31. marts 2002) blev iværksat i 2005 og blev afsluttet i begyndelsen af 2007. Loven fastsætter retsgrundlaget og proceduren for håndtering af våben og ammunition, udstedelse af våben- og ammunitionstilladelse til civile formål, anvendelse af våben og ammunition til civile formål og bortskaffelse af våben og ammunition fra civil anvendelse, krav til skydebaner og feltskydebaner samt grundlag og procedure for statens udøvelse af tilsyn inden for de nævnte områder.

I juni 2006 destruerede de estiske forsvarsstyrker 6 000 gamle pistoler.

Under Udenrigsministeriet er der oprettet et udvalg vedrørende strategiske varer. Det er et organ, der udsteder tilladelser, og som består af repræsentanter for Udenrigsministeriet, Forsvarsministeriet, Økonomi- og Kommunikationsministeriet, Sikkerhedspolitiet, Skatte- og Toldstyrelsen og den estiske retshåndhævelsesstyrelse. Udvalget vedrørende strategiske varer har altid anset det for at være meget vigtigt at fremme uddannelse i forbindelse med strategiske varer. I efteråret 2006 blev der for de studerende på fagene beskatning og toldvæsen ved Forvaltningsakademiets finansafdeling afholdt udvidede forelæsninger om det internationale eksportkontrolsystem og kontrol med strategiske varer i Estland.

FINLAND

Samarbejde, samordning og udveksling af oplysninger mellem administrative og retshåndhævende myndigheder

SALW-eksperternes nationale samordningsgruppe afholdt et møde i maj 2006. SALW-eksperternes nationale samordningsgruppe består af repræsentanter for de ministerier, der beskæftiger sig med våbenkontrol, nedrustning og ikke-spredning af SALW, og repræsentanter for nationale ikke-statslige organisationer, der arbejder med disse spørgsmål. Gruppen drøfter bl.a. Finlands politik på SALW-området, gennemførelse af de nationale, regionale og globale regler og bestemmelser og bilateral bistand til SALW-projekter. Gruppen mødes regelmæssigt i udenrigsministerielt regi, og den tæller repræsentanter for Forsvarsministeriet, Indenrigsministeriet og Handels- og Industriministeriet. Repræsentanterne for de øvrige myndigheder (toldvæsen, grænsekontrol osv.) indbydes til at deltage, hver gang det er nødvendigt. Ikke-statslige organisationer indbydes regelmæssigt til at deltage.

Nylig vedtaget lovgivning og revision af, hvordan den gældende lovgivning fungerer i praksis

Finlands parlament vedtog i slutningen af 2003 lovgivningen om våbenamnesti, der trådte i kraft den 1. januar 2004. Formålet med lovgivningen er at nedbringe antallet af ulovlige og uregistrerede våben i Finland. Efter at denne lovgivning er trådt i kraft, kan ulovlige håndvåben, ammunition og sprængstoffer afleveres til politiet uden retlige konsekvenser, hvis de ikke er blevet anvendt i forbindelse med en strafbar handling. Der blev i løbet af 2006 afleveret i alt ca. 4 000 skydevåben.

Indehavere af et ulovligt skydevåben kan også søge om tilladelse til at beholde skydevåbenet eller overdrage det til en anden person, der har våbentilladelse, med politiet som mellemmand. De våben, som indehaveren ikke ønsker at beholde eller overdrage til en anden person, der har våbentilladelse, deaktiveres eller afleveres til staten. Nogle af dem sælges af politiet til samlere og andre personer, der har våbentilladelse, på en offentlig politiauktion.

FRANKRIG

Mæglervirksomhed

Der er udarbejdet et lovforslag om indførelse af en ordning med forudgående godkendelse af mæglertransaktioner, og det skal i nær fremtid behandles af parlamentet. Denne kontrolordning vil finde anvendelse på personer, der har bopæl eller er etableret i Frankrig, og vil omfatte retlige sanktioner. Samme vilkår vil komme til at gælde for købs- og videresalgstransaktioner, der gennemføres i udlandet af personer, der har bopæl eller er etableret i Frankrig, og som ikke er omfattet af eksportkontrolprocedurerne.

Der er også udarbejdet et udkast til gennemførelsesdekret for disse bestemmelser. Indførelsen af ordning med forudgående kontrol af våbenhandleres transaktioner vil således blive føjet til kontrollen med fysiske eller juridiske personer, der optræder som våbenhandlere.

Embargo

Der er udarbejdet et forslag til en lov om ændring af straffeloven, og det skal i nær fremtid behandles af parlamentet. Loven indeholder en definition af embargo og foreskriver strafferetlige sanktioner, hvis der sker en overtrædelse af en embargo eller af restriktive foranstaltninger.

Andre initiativer

Frankrig har i flere år vist større åbenhed i en årsrapport til parlamentet om våbeneksport, der ikke blot udsendes i Frankrig, men også i udlandet (til ambassader og internationale organisationer). I rapporten redegøres der navnlig for den nationale kontrolpraksis og de internationale aktioner på eksportkontrolområdet, som Frankrig deltager i. Den indeholder også mange statistikker, herunder statistikker om eksport af håndvåben og lette våben.

TYSKLAND

Det nationale kontaktpunkt har afholdt regelmæssige møder i den nationale gruppe vedrørende samordning af SALW-spørgsmål. På disse møder deltager eksperter i våben- og eksportkontrol fra ministerier, forvaltning, ikke-statslige organisationer og erhvervskredse for at drøfte spørgsmål vedrørende håndvåben og lette våben samt ammunition hertil. Gruppen drøfter bl.a. Tysklands SALW-politik i internationale og regionale fora, multilateral og bilateral bistand samt gennemførelse af nationale, regionale og globale regler og bestemmelser. Møderne ledes af en repræsentant for Forbundsudenrigsministeriet.

Der har været taget forskellige initiativer vedrørende samarbejdet på nationalt plan mellem forvaltningsorganer og retshåndhævelsesorganer. Initiativerne omfattede nylig vedtaget lovgivning, men også undersøgelse af, hvordan den eksisterende lovgivning fungerede i praksis. Uddannelsesforanstaltninger indgik regelmæssigt i disse bestræbelser. I 2006 drejede det sig om følgende initiativer:

Med henblik på gennemførelse af EU's fælles holdning om våbenmæglervirksomhed (2003/468/FUSP) har Tyskland ændret eksportlovgivningen. Hvert enkelt tilfælde af våbenmæglervirksomhed i forbindelse med krigsvåben og andet militærudstyr, der befinder sig uden for Tyskland, kræver en tilladelse hertil. Den tyske lovgivning om våbenmæglervirksomhed bygger i princippet på territorial tilknytning, dvs. den finder ikke anvendelse, hvis der ikke er nogen tilknytning til tysk område. Hvis en tysk statsborger, der befinder sig i Tyskland, udøver mæglervirksomhed i udlandet uden forbindelse til tysk område, kræves der imidlertid en tilladelse.

Tyskland er begyndt at indføre forskellige foranstaltninger til national praksis og standarder for mærkning og sporing med henblik på gennemførelse af det FN-instrument, der sætter staterne i stand til på en pålidelig måde og i god tid at identificere og efterspore ulovlige håndvåben og lette våben.

Tyskland er fortsat med at anvende princippet om »nyt for gammelt« ved eksport af militære SALW til lande uden for NATO, EU og lande, der sidestilles med NATO-lande, for at sikre, at modtagerne så vidt muligt destruerer våben, der skal erstattes af det nye parti, i stedet for at videresælge disse. Det er generelt ikke tilladt at eksportere militære SALW til private slutbrugere.

Tyskland undertegnede Europarådets konvention om forebyggelse af terrorisme den 24. oktober 2006.

GRÆKENLAND

Målet for kriminalitetsbekæmpelsespolitikken i 2006 var at øge konfiskeringen af ulovligt ejede eller handlede SALW, ved at de kompetente politimyndigheder udarbejdede handlingsplaner med særligt fokus herpå.

A. Bestræbelserne var koncentreret om to områder:

1. kontrol af samtlige trin af den lovlige våbenhandel (import, handel, besiddelse, anvendelse);

2. intensivering af kontrollen i samarbejde med andre kompetente myndigheder med det formål at spore og konfiskere ulovligt importerede, handlede, ejede og anvendte SALW.

a) Kontrolforanstaltninger vedrørende lovlig handel med SALW:

— Ministeriet for Den Offentlige Orden administrerer en elektronisk database, der er den nationale centrale myndighed for udveksling af oplysninger, og som kan modtage og sende oplysninger om alle lovligt handlede og ejede våben direkte. Denne database ajourføres løbende for at medtage alle ændringer i status for våbenbesiddelse.

— Alle manglende våben — hvad enten de er bortkommet, stjålet, bortkommet ved svig eller genstand for en sporing — indføres i denne database, så de kan blive konfiskeret eller brugt som bevis i straffesager og identificeret, hvis de bliver fundet. Databasen angiver hvert våbens historie fra indførelsen til den sidste lovlige indehaver (våbenregister).

Denne database anvendes desuden til at udveksle oplysninger om SALW med andre myndigheder i og uden for Grækenland.

— Der er fastsat et mindste antal kontrolforanstaltninger for hver måned i hver virksomhed, der beskæftiger sig med våbenhandel. Kontroldata krydstjekkes i den elektroniske database.

— Bestemmelserne i gældende lov nr. 2168/1993 og de relevante ministerielle afgørelser overholdes nøje. Disse bestemmelser udgør størstedelen af den lovgivningsramme, der gælder for våben i Grækenland. Loven er bragt i overensstemmelse med direktiv 91/477/EØF og Schengen-konventionen. I nogle tilfælde indeholder denne lovgivningsramme endog strengere bestemmelser (artikel 15 i lov nr. 2168/1993 og artikel 272 i straffeloven som ændret ved lov nr. 2928/2001).

— Lovlig handel med SALW i Grækenland (import — eksport — handel og transit) kræver en særlig tilladelse, som skal udstedes af den kompetente myndighed i henhold til bestemmelserne i lov nr. 2168/1993.

— Der er et glimrende samarbejde både med andre retsforfølgende myndigheder i Grækenland (havne- og toldmyndigheder, anklagemyndigheden for økonomisk kriminalitet) og med de militære myndigheder, med hensyn til at udveksle oplysninger med de kompetente myndigheder i de lande, hvorfra våben importeres eller transporteres til Grækenland.

b) Kontrolforanstaltninger vedrørende ulovlig handel med SALW:

Da bilateralt samarbejde på regionalt og internationalt plan anses som en nødvendig forudsætning for at hindre og bekæmpe ulovlig handel med våben mellem landene, har Grækenland undertegnet aftaler om politisamarbejde med nabolandene og deltager i internationale, regionale og bilaterale organisationer (det ionisk-adriatiske initiativ, SECI, EUROPOL, INTERPOL).

— Køretøjer og personer kontrolleres ved indrejse i Grækenland ved de etablerede indrejsesteder.

— Der foretages løbende kontrol ved land- og søgrænser (i samarbejde med havnemyndighederne) for at forhindre, at personer der rejser ulovligt ind i Grækenland, ulovligt importerer våben.

— De afslørede tilfælde efterforskes grundigt for at afsløre og optrevle net, der kan anvendes til ulovlig våbenhandel.

— På områder, hvor der er særlige problemer i forbindelse med handel med samt besiddelse og anvendelse af våben, træffes der særlige foranstaltninger i samarbejde med lokalsamfund og lokale enheder.

På dette stadium er der indledt en procedure vedrørende ændring af en række bestemmelser i den grundlæggende nationale våbenlovgivning med henblik på at indføre visse nye bestemmelser, såsom registrering af personer, der fungerer som mellemled i våbentransaktioner (mæglere — mæglervirksomhed), og en definition af de specifikke former for virksomhed, der bør være omfattet af kontrol og udstedelse af tilladelser.

Med hensyn til mærkning:

— Der er ingen virksomheder i Grækenland, der fremstiller våben til kommerciel anvendelse. Der er kun én statslig virksomhed, der fremstiller våben til Forsvarsministeriet.

— For så vidt angår metoden til mærkning med angivelse af produktionslandet støtter Grækenland mærkningssystemet NATO STANAG 1 059.

Det samlede antal våben, som det græske politi har konfiskeret i 2006: 1 179 (88 automatiske rifler/rifler, 303 pistoler, 114 håndvåben, 674 jagtgeværer). Sådanne våben udgør bevismateriale i retsforfølgning, og det er de kompetente domstole, der afgør, hvad der skal ske med dem, jf. artikel 16 i lov nr. 2168/1993.

UNGARN

Ungarn har et tredelt våbentilladelsessystem med ret stramme procedurer. Systemet omfatter følgende tre trin:

1. Tilladelse til at udøve virksomhed (dvs. registrering af våbenhandlerne).

2. De registrerede våbenhandlere, der planlægger at indlede forhandlinger med forretningspartnere i udlandet, skal på forhånd indhente en tilladelse til at forhandle, hvorefter der kan føres forhandlinger og indgås kontrakt.

3. Derefter skal ansøgeren for at opfylde kontrakten indhente en kontrakttilladelse (tilladelse til eksport/import).

Ungarns kontor for handelstilladelser har bemyndigelse til at udstede alle tilladelser vedrørende handel med militærudstyr, inkl. ammunition og tjenester. Ansøgninger om tilladelse behandles og imødekommes fra sag til sag. »Åbne« eller »generelle« tilladelser findes ikke i Ungarns eksportkontrolsystem for konventionelle våben. Tilladelserne udstedes efter godkendelse af det tværministerielle udvalg vedrørende udenrigshandel med militærudstyr (herefter benævnt »det tværministerielle udvalg«). Dette organ er ansvarligt for at udarbejde retningslinjer for politikkerne. Det tværministerielle udvalg omfatter repræsentanter for samtlige berørte ministerier og nationale myndigheder, inkl. medlemmer af efterretningstjenesterne.

Regeringsdekret nr. 16/2004 (II.6) indeholder regler for transitforsendelse, der er omfattet af de samme procedureregler som eksportforsendelser. Det vil sige, at alle transitansøgninger skal indgives på forhånd og vurderes lige så grundigt sag for sag og ud fra de samme kriterier som eksportansøgninger. Kun virksomheder, der er etableret i Ungarn, kan ansøge om transittilladelse. Hvis det drejer sig om dødbringende militærudstyr, skarp ammunition, sprængstoffer og andre farlige varer, er den ansvarlige afsender forpligtet til at sørge for bevæbnet sikkerhedsvagt på transitruten: fra indgangsstedet til udgangsstedet.

Ulovlig fremstilling, besiddelse, opbevaring og overførsel af samt handel med SALW udgør en overtrædelse af straffeloven. Grupper, virksomheder og enkeltpersoner, der er involveret i sådan virksomhed, identificeres og retsforfølges.

For at kontrollere våbenhandelen og undgå, at FN's, EU's eller OSCE's embargoer på våbeneksport og kriterierne i Den Europæiske Unions adfærdskodeks for våbeneksport omgås, tages der i regeringsdekret nr. 16/2004 (II.6.) hensyn til de anbefalinger og retningslinjer for bedste praksis, som de relevante internationale organisationer har udstedt, og fælles holdning 2003/468/FUSP om kontrol med våbenmæglervirksomhed, som Rådet for Den Europæiske Union vedtog den 23. juni 2003.

I artikel 2, stk. 2, litra c), i regeringsdekretet hedder det, at for at optræde som repræsentant, agent, mægler eller mellemhandler vedrørende militærudstyr eller teknisk bistand, hvad enten det er inden for eller uden for Republikken Ungarns område, kræves der tilladelse til at udøve virksomhed, tilladelse til at forhandle og kontrakttilladelse.

Det betyder, at Ungarn kontrollerer mæglervirksomhed, som finder sted både inden for og uden for landets område, hvis det udøves af mæglere, der har fast ophold i Ungarn eller er etableret på Republikken Ungarns område.

Som det er tilfældet i forbindelse med eksport, vurderes alle ansøgninger vedrørende mæglervirksomhed bl.a. ud fra bestemmelserne i Den Europæiske Unions adfærdskodeks for våbeneksport. Det ungarske kontor for handelstilladelser opbevarer i mindst ti år oplysninger om alle personer og enheder, der har fået tilladelse til mæglervirksomhed. Der er også oprettet et våbenmæglerregister; men registrering eller godkendelse af mæglervirksomhed kan under ingen omstændigheder træde i stedet for kravet om licens eller skriftlig tilladelse for hver enkelt transaktion. Ved vurderingen af ansøgningerne om at udøve mæglervirksomhed tages der hensyn til oplysninger om, hvorvidt ansøgeren tidligere har været involveret i ulovlig virksomhed.

IRLAND

Ministeriet for Erhvervspolitik, Handel og Beskæftigelse udarbejdede i 2006 en ny lov om eksportkontrol, der blev offentliggjort i januar 2007. Vedtagelsen af den nye lov vil modernisere og forbedre Irlands ordning for kontrol med strategiske våben og sikre fuld overensstemmelse med Irlands internationale eksportkontrolforpligtelser.

Der er ingen specifik national lovgivning om transithandel med håndvåben og lette våben. Efter gældende irsk lovgivning kræves der imidlertid tilladelse til import, transit, genoverførsel og eksport af håndvåben og lette våben til eller fra EU-lande i medfør af lovene om skydevåben fra 1925-2006 og EF's bestemmelser fra 1993 om (erhvervelse og besiddelse af) våben og ammunition. Eksport af våben til alle lande er også underlagt eksportkontrolloven fra 1983 og bekendtgørelser i henhold hertil. Den nugældende bekendtgørelse er bekendtgørelsen om eksportkontrol af 2005, der omfatter pistoler og »de bestanddele, de er sammensat af« i forbindelse med militærudstyr generelt.

For at eksportere et skydevåben skal forskellige retlige krav være opfyldt, alt efter bestemmelsesstedet. Hvis ansøgeren ikke er i besiddelse af en gyldig attest for det skydevåben, der skal eksporteres, skal vedkommende indhente en eksporttilladelse fra An Garda Síochána (den nationale politistyrke). Derudover kræves der ved eksport til EU's medlemsstater en eksporttilladelse fra justitsministeren/ministeren for ligestilling og lovreformer. Ved eksport til lande uden for EU kræves der en eksporttilladelse fra ministeren for erhvervspolitik, handel og beskæftigelse.

For så vidt angår import af håndvåben og lette våben kræves der en importtilladelse fra Justitsministeriet/Ministeriet for Ligestilling og Lovreformer, såfremt ansøgeren ikke er i besiddelse af en gyldig attest for det pågældende skydevåben. Hvis der foreligger en gyldig attest for det skydevåben, der ønskes importeret, kræves der i overensstemmelse med EF-direktiv 91/477/EØF en forudgående tilladelse (artikel 11) til at bringe skydevåbnet ind i landet.

Der fremstilles på nuværende tidspunkt ingen håndvåben eller lette våben i Irland. Det er strafbart at fremstille skydevåben uden registrering som producent i Justitsministeriet/Ministeriet for Ligestilling og Lovreformer. Skydevåben, der befinder sig i Irland, vil være mærket, hvis de er fremstillet uden for Irland. Visse ældre skydevåben kan være uden mærke, og An Garda Síochána (den nationale politistyrke) er da ansvarlig for at mærke dem. Våbenhandlere skal registrere hver enkelt overførsel af et skydevåben og opbevare oplysningerne i mindst fem år. Indsamling og bortskaffelse af håndvåben og lette våben hører under An Garda Síochánas og de irske forsvarsstyrkers ansvarsområde. Justitsministeriet og Forsvarsministeriet er ansvarligt for depotforvaltning og sikkerhed i forbindelse hermed.

Med strafferetsplejeloven af 2006 blev der vedtaget en lang række ændringer til lovene om skydevåben fra 1925-2000.

Nogle af bestemmelserne i loven om skydevåben er endnu ikke blevet iværksat af ministeren, herunder bestemmelserne om tilladelser med tre års gyldighed til skydevåben, hvis besiddelse er lovlig, minimumsnormer for enkeltpersoners og våbenhandleres opbevaring af skydevåben og minimumsnormer for skydebaner. Ministeren kan desuden fastsætte begrænsninger for nærmere bestemte skydevåben og ammunition ved et Statutory Instrument. Ansøgninger vedrørende et skydevåben omfattet af en begrænsning kan rettes til kommissæren for An Garda Síochána såfremt visse betingelser er opfyldt.

ITALIEN

Samarbejde, samordning og udveksling af oplysninger mellem administrative og retshåndhævende myndigheder

I 2006 blev der holdt ét møde i den ad hoc-arbejdsgruppe vedrørende håndvåben og lette våben, der har eksisteret i Italien siden juni 2000 med Udenrigsministeriet som koordinator, og som består af repræsentanter for de relevante ministerier, de retshåndhævende myndigheder og de berørte nationale brancheforeninger.

Drøftelserne koncentrerede sig hovedsagelig om forberedelsen af 2006-gennemgangskonferencen vedrørende FN's handlingsprogram (PoA) til bekæmpelse af ulovlig handel med hånd- og mandbårne våben, om gennemførelsen af det multilaterale instrument om mærkning og sporing og om gennemførelsen af EU's fælles holdning om våbenmæglervirksomhed. Drøftelserne i andre relevante multilaterale fora (FN's Generalforsamlings 1. Komité, OSCE, Wassenaar-arrangementet, G8) blev også taget i betragtning.

Nylig vedtaget lovgivning

Italien ratificerede den 16. marts 2006 ved lov nr. 146/2006 FN-konventionen om bekæmpelse af grænseoverskridende organiseret kriminalitet og protokollerne hertil (herunder protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil). Den italienske lovgivning om skydevåben er blevet ændret i overensstemmelse hermed, navnlig med hensyn til opbevaring af oplysninger om skydevåben i mindst ti år og mærkning med angivelse af det land, hvor våbnet er fremstillet.

Andre initiativer

I 2006 destruerede Italiens væbnede styrker følgende håndvåben og lette våben, der var identificeret som overskud:

— 770 Beretta pistoler, model »34«;

— 93 697 Garand M1-rifler;

— 37 390 FAL BM59 stormgeværer;

— 8 231 diverse.

I alt blev 140 088 håndvåben og lette våben destrueret.

LETLAND

Der blev ikke indført ny lovgivning om håndvåben og lette våben i 2006.

Der vil i nær fremtid blive indført nogle ændringer i den eksisterende lovgivning vedrørende mere effektiv eksportkontrol. For eksempel vil et nyt udkast til lov om omsætning af strategiske varer indeholde en mere nøjagtig definition af kontrolinstitutionerne, deres ansvarsområder og samarbejde samt den i loven anvendte terminologi, inkl. mæglervirksomhed. Der skal desuden vedtages nye bestemmelser med opstilling af nationale lister over kontrollerede varer og en bekendtgørelse om udstedelse af forskellige typer af våbentilladelse.

Loven om omsætning af våben trådte i kraft i januar 2003. Den har til formål at fastsætte regler om våbenspørgsmål i Republikken Letland i overensstemmelse med de internationale krav og harmonisere den nationale lovgivning herom, således at fysiske og juridiske personers rettigheder og forpligtelser fastsættes med hensyn til omsætning af våben, dele hertil samt ammunition, eksplosivstoffer, sprængningsudstyr, særlige anordninger og pyrotekniske produkter i Republikken Letland, og sådanne produkter klassificeres med henblik på at sikre den enkeltes og offentlighedens sikkerhed. Loven er ikke blevet ændret siden 2003. Der blev i 2003 og 2004 vedtaget nogle supplerende retsakter om omsætning af våben i Letland.

Ifølge loven om omsætning af våben kræver enhver transaktion, der involverer håndvåben og lette våben, en tilladelse til eksport, import eller transit af strategiske varer. Sådanne tilladelser udstedes af kontroludvalget for strategiske varer. En slutbrugerattest er en af forudsætningerne for eksport eller transit gennem Republikken Letlands område. De krav og betingelser, der skal være opfyldt, for at der kan udstedes en sådan attest, er i overensstemmelse med kravene i EU's adfærdskodeks for våbeneksport, og de er fastsat i loven om omsætning af strategiske varer.

Loven om omsætning af strategiske varer (maj 2004) skal sikre kontrol med omsætningen af strategiske varer i overensstemmelse med nationale og internationale krav til overvågning af eksport, import og transit.

I 2006 konfiskerede politiet i alt 569 skydevåben. For så vidt angår forskellige lovovertrædelser beslaglagde politiet ulovligt erhvervede og opbevarede skydevåben — 16 pistoler/revolvere, 16 karabiner, 14 haglgeværer, 2 småkalibrede rifler, 1 boltpistol og 2 hjemmelavede pistoler.

LITAUEN

Den 6. april 2006 ændrede Republikken Litauen loven om kontrol med strategiske varer, der var blevet vedtaget den 29. april 2004. Hermed ændredes blandt andet listen over restriktioner på udstedelsen af tilladelser og definitionen af mæglervirksomhed (ændringen er fremhævet). Fra den 1. juli 2006, da den ændrede lov trådte i kraft, betegner mæglervirksomhed, at fysiske eller juridiske personer, der er bosat eller registreret i Republikken Litauen, eller datterselskaber af udenlandske juridiske personer eller andre organisationer fører forhandlinger eller organiserer eller udfører transaktioner, hvorved varer, der er medtaget på den fælles liste over militært udstyr, kan føres ud af Republikken Litauens område, en anden EU-medlemsstats område eller en ikke-medlemsstat til en anden ikke-medlemsstat.

Den midlertidige lov om frivillig indlevering af våben, ammunition og eksplosivstoffer samt lovliggørelse af våben og ammunition trådte i kraft den 1. oktober 2006 og er gældende indtil den 31. marts 2007. Loven giver frit lejde til de personer, der beslutter at indlevere ulovligt ejede våben, ammunition og eksplosivstoffer. Den skaber en retlig ramme for at trække ulovlige skydevåben, ammunition og eksplosivstoffer ud af omsætning på det civile marked.

Listen over lande, der er omfattet af en FN- eller EU-våbenembargo, fornyes løbende. Den nugældende liste findes i Republikken Litauens regerings beslutning nr. 237 om godkendelse af listen over stater, hvortil det er forbudt at eksportere varer, der er anført på den fælles liste over militært udstyr, sende dem i transit og udøve mæglervirksomhed ved forhandlinger og transaktioner vedrørende varer, der er anført på den fælles liste over militært udstyr.

Loven om kontrol med våben og ammunition er på nuværende tidspunkt ved at blive revideret. En af ændringerne går ud på at opnå fuldstændig overensstemmelse med protokollen om skydevåben.

LUXEMBOURG

Der blev ikke indført ny lovgivning i 2006.

Det relevante retsgrundlag er lov af 15. marts 1983 om våben og ammunition og den storhertugelige forordning af 31. oktober 1995 om import, eksport og transit af våben, ammunition og udstyr bestemt til militært brug og den dertil knyttede teknologi. De er offentliggjort i Mémorial, Luxembourgs lovtidende. Den gældende lovgivning er ved at blive revideret.

Forbudte våben

Artikel 4 i lov af 15. marts 1983 om våben og ammunition indeholder et forbud mod at importere, fremstille, ombygge, reparere, erhverve, købe, besidde, oplagre, transportere, bære, overføre, sælge, eksportere eller handle med visse typer af våben og ammunition. Uanset denne bestemmelse kan justitsministeren dog i særlige tilfælde godkende:

a) import, erhvervelse, køb, transport, besiddelse, salg, overførsel og eksport af samt handel med våben og ammunition, der udgør antikviteter, kunstværker eller pyntegenstande eller skal indgå i en samling eller udstilling; godkendelsen kan være betinget af, at våbnet er permanent deaktiveret;

b) import, erhvervelse, køb, transport, besiddelse, salg, overførsel eller eksport af våben og ammunition til videnskabelige formål eller undervisningsformål;

c) import, eksport eller transit af våben fra udlandet, hvis bestemmelsessted er et andet land.

En sådan godkendelse kan være betinget af, at de pågældende våben ikke kan anvendes til andre formål end de ovennævnte.

Luxembourg har ikke noget nationalt mærkningssystem til anvendelse ved fremstilling og/eller import af håndvåben. Der er ingen våbenfabrikker i Luxembourg. Bøssemagere og våben- og ammunitionshandlere skal føre journal over våben, der modtages eller afsendes, med angivelse af mærke, kaliber og serienummer for hvert våben og navn og adresse på leverandør og køber. Den ministerielle godkendelses nummer og udstedelsesdato skal også være angivet. Journalen skal fremvises, når en repræsentant for de offentlige myndigheder anmoder herom. Bøssemagere og våbenhandlere kan afkræves en kopi af journalen til forelæggelse for justitsministeren. Justitsministeren fastsætter en maksimumsgrænse for, hvor mange våben og hvor meget ammunition bøssemagere og våbenhandlere må have på lager.

I tilfælde af optøjer, mistænkelige forsamlinger eller forstyrrelse af den offentlige orden kan Justitsministeren beordre forretninger og lagre med våben eller ammunition lukket eller evakueret og varerne overført til et nærmere angivet sted.

Overtrædelse af loven af 15. marts 1983 straffes med fængsel fra otte dage til fem år.

Eksport

Ved køb af et våben i Luxembourg med henblik på eksport ansøger bøssemageren Justitsministeriet om, at sælgeren får tilladelse til at eksportere våbnet, dvs. transportere det fra købsstedet til grænsen. Ansøgninger om tilladelse til at eksportere våben, ammunition og udstyr, der er beregnet til militær anvendelse, og dertil knyttet teknologi skal ledsages af en international importtilladelse eller slutbrugerattest. I henhold til den storhertugelige forordning af 31. oktober 1995 med senere ændringer træffer ministeren for udenrigsspørgsmål, udenrigshandel og udviklingssamarbejde bestemmelse om disse dokumenters form og indhold.

I henhold til direktiv 91/477/EØF om kontrol med erhvervelse og besiddelse af våben (artikel 11) underretter Luxembourg de øvrige berørte medlemsstater om udstedelsen af tilladelser til eksport til de respektive lande.

Det kontor, der udsteder tilladelsen, kan kræve, at ansøgninger om transit af våben, ammunition og udstyr beregnet til militær anvendelse og dertil knyttet teknologi vedlægges et dokument, hvori de kompetente myndigheder i det land, varerne kommer fra, attesterer, at udførslen til det angivne bestemmelsesland er godkendt.

Ansøgninger om tilladelse til eksport eller transit skal vedlægges en underskrevet erklæring fra ansøgeren, hvori vedkommende forpligter sig til at gennemføre den pågældende udførsel eller transit i overensstemmelse med ansøgningen. Efter hver enkelt forsendelse, der er omfattet af en eksporttilladelse, skal eksportøren inden tre måneder dokumentere over for det kontor, der har udstedt tilladelsen, at varerne er ankommet til det godkendte bestemmelsesland, og at importøren har sørget for, at de er overgået til indenlandsk forbrug.

Dokumentationen kan være et dokument udstedt af importlandets toldmyndigheder, hvori det godtgøres, at de udførte varer er blevet deklareret til indenlandsk forbrug, eller et dokument, hvori det godtgøres, at varerne er overgivet direkte til den myndighed, der er bemyndiget til at modtage dem i importlandet, eller en virksomhed, der handler på den pågældende myndigheds vegne.

Destruering af våben

Den metode, der anvendes i Luxembourg (af hæren, politiet og toldvæsenet), er destruering ved ophugning i mindre dele. Dette foretages af de nævnte institutioners våbenmekanikerværksteder. De derved fremkomne metalstykker anbringes i en beholder og transporteres af våbenmekanikerværkstedets personale til et stålværk, hvor det nedsmeltes i elektronisk styrede højovne i vidners nærvær. Der udarbejdes derefter et notat om operationen.

MALTA

Malta har truffet foranstaltninger til at udstede to nye bekendtgørelser: bekendtgørelse 167/2006 og bekendtgørelse 168/2006. Den første bekendtgørelse tager sigte på at skabe juridisk dækning med hensyn til import og eksport af udstyr, der eventuelt kan sættes i forbindelse med dødsstraf, tortur eller anden form for umenneskelig og nedværdigende behandling. Denne bekendtgørelse indeholder hovedsagelig et forbud mod teknisk bistand i forbindelse med reparation, udvikling, fremstilling, samling, afprøvning, vedligeholdelse og alle andre former for tekniske støttefunktioner i forbindelse med levering af sådant udstyr. Derudover indeholder den forbud mod import af genstande, der er anført på den første liste i bilaget til bekendtgørelsen, uanset genstandenes oprindelse.

Ingen må desuden modtage teknisk bistand i forbindelse med disse genstande, uanset om det er en enkeltperson eller en organisation, der anmoder herom.

Eksport af disse genstande er også gjort betinget af en eksporttilladelse, uanset genstandenes oprindelse. Eksport af genstande, der vil kunne anvendes til tortur, er kun tilladt, hvis disse genstande eksporteres til en EU-medlemsstat eller et af de dertil knyttede territorier, og hvis genstandene skal anvendes af EU's eller FN's medlemsstater til fredsbevarende operationer på en nærmere bestemt lokalitet. Det overlades til toldmyndighedernes skøn at undersøge, om en erklæring herom er ægte, og overtrædelse af betingelserne straffes med en bøde på højst 5 000 maltesiske lire eller fængsel i højst 5 år.

Med bekendtgørelse 168/2006 blev Rådets forordning (EF) nr. 1330/2004 vedtaget og i alt væsentligt indarbejdet i Maltas nationale lovgivning. I forordningen er listen over militærudstyr delt op i 22 underkategorier, der alle skal have en særlig tilladelse for at kunne eksporteres. Listen begynder med bl.a. konventionelt udstyr og ammunition (ML1-ML5), landkøretøjer og udstyr hertil (ML6), kemiske agenser og toksiner (ML7), derefter bl.a. energimaterialer, krigsskibe, fly, elektronisk udstyr, højhastighedsenergiudstyr, armeret udstyr og beskyttelsesudstyr.

I forbindelse med disse produkter og dette udstyr med dobbelt anvendelse lægges der vægt på, at hver enkelt ansøgning behandles selvstændigt og i fuld overensstemmelse med national ret og med de internationale forpligtelser.

NEDERLANDENE

Nederlandene har ikke ændret lovgivningen om håndvåben og lette våben i 2006.

POLEN

Retlige foranstaltninger

Polens retlige system vedrørende overførsel af våben omfatter ingen specifikke bestemmelser om håndvåben og lette våben (SALW). De gældende retlige bestemmelser — lov af 29. november 2000 om udenrigshandel med varer, teknologier og tjenester med strategisk betydning for statens sikkerhed samt opretholdelse af international fred og sikkerhed (konsolideret tekst — lovtidende nr. 229 fra 2004, punkt 2315) har skabt en samlet kontrolordning for eksport, import, transit og dertil knyttede tjenester vedrørende produkter og teknologier med dobbelt anvendelse, våben og teknisk bistand (1). Ordningen behandles på nuværende tidspunkt i Økonomiministeriet med henblik på at indføre ændringer, der vil forenkle og stramme op på eksportkontrollen, samtidig med at ordningen bliver mere gunstig for eksportørerne.

Bestemmelserne i lov af 22. juni 2001 om udøvelse af erhvervsvirksomhed inden for rammerne af produktion af og handel med sprængstoffer, våben, ammunition, varer og teknologier, som anvendes af de væbnede styrker og politiet (lovtidende nr. 67 fra 2001, punkt 679 med senere ændringer) er blevet bragt på linje med direktiv 91/477/EØF af 18. juni 1991 om erhvervelse og besiddelse af våben. Lov af 23. juni 2006 om ændring af visse love i forbindelse med Republikken Polens medlemskab af Den Europæiske Union (lovtidende nr. 133, punkt 935) indførte en ændring af artikel 3, idet den tilføjede et nyt kapitel 5a, hvorefter erhvervsdrivende, der transporterer våben og ammunition inden for EU's område, er forpligtet til at bekræfte transporttilladelser og midlertidige transporttilladelser. Disse dokumenter ledsager enhver transport af SALW og ammunition til Polen fra EU-lande, fra Polen til EU-lande og under transit på polsk område. Målet er at give myndighederne i oprindelses- og modtagerlandene sikkerhed for, at den pågældende erhvervsdrivende er godkendt til at udøve den virksomhed, der er knyttet til handel med de former for våben og ammunition, der er angivet i dokumenterne.

Den 13. juni 2006 ændrede Ministerrådet bilaget til anordning af 23. november 2004 om forbud og restriktioner pålagt varer med strategisk betydning for statens sikkerhed (lovtidende nr. 109 af 28. juni 2006, punkt 750). Det ændrede bilag indeholder en liste over stater, som det er forbudt at eksportere våben til som følge af relevante FN- og EU-sanktioner. De vigtigste ændringer i anordningen omfatter en våbenembargo mod Usbekistan og ophævelse af sanktionerne mod Afghanistan og Bosnien-Hercegovina.

Administrative foranstaltninger

Før erhvervsdrivende kan få tilladelse/koncession til aktiviteter i forbindelse med fremstilling af eller handel med våben og ammunition, skal de deltage i uddannelseskurser og bestå relevante eksaminer. Økonomiministeriet afholdt 31 workshops og kurser om kontrol med våbeneksport og det interne kontrolsystem for erhvervsdrivende, der handler med varer, teknologier og tjenester med strategisk betydning, herunder SALW. I 2006 deltog i alt 672 personer fra 130 firmaer i sådanne uddannelseskurser. Også de spørgsmål, der er omfattet af FN's handlingsprogram vedrørende håndvåben og lette våben, og relevante EU-dokumenter indgik heri.

Selv om Polen hidtil ikke har eksporteret mandbårne luftforsvarssystemer (MANPADS), blev der taget skridt til fuld implementering af Wassenaar-arrangementets henstillinger i dokumentet om retningslinjer for kontrol med eksport af MANPADS, og der blev vedtaget procedurer med henblik på eventuel eksport af disse i fremtiden. Potentielle ansøgninger om eksporttilladelser for MANPADS vil blive behandlet i henhold til ovennævnte lov af 29. november 2000.

Der er gennemført passende procedurer for forvaltning af og kontrol med lagerfaciliteter på alle ansvarsniveauer. Der er også indført en ordning med regelmæssig rapportering og kommunikation mellem disse niveauer. Hver facilitet er forpligtet til at opbevare de krævede opgørelser over alle oplagrede SALW og deres forskellige bevægelser fra det øjeblik, den overtager kontrollen med dem, til de anvendes eller dekommissioneres.

Håndhævelse

Polens toldlovgivning blev ikke ændret i rapporteringsperioden. I 2006 skærpede toldvæsenet kontrollen ved grænseovergangene yderligere (veje, søhavne og lufthavne) med hensyn til ulovlig handel med varer, herunder SALW. Der blev også installeret et antal nye røntgenscannere for biler og lastbiler. Kontrollen med Polens østlige grænser blev skærpet. Disse tiltag gjorde, at toldvæsenet kunne afsløre og forhindre ulovlig handel med 42 håndvåben og lette våben (rifler og pistoler) og 145 728 stk. ammunition.

I 2006 afslørede grænsepolitiet forsøg på smugling af 49 skydevåben, 1 755 stk. ammunition til skydevåben og 66 granater; heraf blev 34 skydevåben og 685 stk. ammunition konfiskeret på den anden side af grænseovergangsområdet. Værdien af de smuglede våben og ammunitionen beløb sig til i alt 8 860 PLN. Grænsepolitiet i værksatte 19 indledende procedurer vedrørende smuglingsforsøg, hvoraf de 12 blev begået på EU's østlige grænse.

PORTUGAL

Samarbejde, samordning og udveksling af oplysninger mellem administrative og retshåndhævende myndigheder

Bestræbelserne for at fremme de administrative og retshåndhævende myndigheders samarbejde, samordning og udveksling af oplysninger i forbindelse med bekæmpelse af ophobning og spredning af SALW samt forebyggelsen af ulovlig handel fortsatte. Den koordineringsgruppe bestående af repræsentanter fra Udenrigsministeriet, Forsvarsministeriet, Indenrigsministeriet, Portugals efterretningstjeneste og Finansministeriet, der blev nedsat i 2005, bidrog til en bedre koordinering af arbejdet i alle de involverede enheder.

Nylig vedtaget lovgivning

Hovedansvaret for udstedelse af import- og eksporttilladelser for de våben, der er opført på listen i bilaget til Rådets fælles aktion ligger hos Forsvarsministeriet.

For hver enkelt transaktion, der vedrører håndvåben og lette våben, skal der indhentes tilladelse fra den tilladelsesudstedende myndighed (i Forsvarsministeriet eller Indenrigsministeriet alt efter, om de pågældende våben er bestemt til militær eller civil anvendelse).

Hver ansøgning behandles endvidere i Udenrigsministeriet i lyset af de udenrigspolitiske interesser, herunder overholdelse af de kriterier, der er nedfældet i EU's adfærdskodeks for våbeneksport.

I 2006 trådte en ny retlig ramme i kraft, der omfatter fremstilling, reparation, import, eksport, overførsel, oplagring og omsætning af, handel med, licensudstedelse, køb og besiddelse af håndvåben og lette våben samt komponenter og ammunition hertil.

Lov 5/2006 indfører en overordnet ordning omfattende strafferetlige sanktioner for ulovlig besiddelse af, handel med og formidling af alle de våbenkategorier, der er opført i bilaget til Rådets fælles aktion af 12. juli 2002.

RUMÆNIEN

Der blev ikke vedtaget ny lovgivning om håndvåben og lette våben i 2006.

De oplysninger om den retlige ramme og de lovgivningsmæssige foranstaltninger, der blev givet i de nationale rapporter om FN's handlingsprogram vedrørende håndvåben og lette våben gælder fortsat. Rumæniens har siden 1993 haft en passende lovgivning og et effektivt administrativt system for effektiv kontrol med handelen med håndvåben og lette våben.

Det nationale system til kontrol med eksporten af konventionelle våben består af en retlig ramme, nationale kontrollister, en national eksportkontrolmyndighed og andre offentlige institutioner, principper, procedurer, tilladelsesproces, registrering, licens- og kontrolaktiviteter, eksportkontroldokumentation så vel som samarbejde og international bistand.

Regeringsdekret nr. 158/1999, godkendt med ændringer ved lov nr. 595/2004, indeholder regler om kontrol med eksport og import af og andre transaktioner med konventionelle våben. Rumæniens lovgivning indeholder bestemmelser om international våbenmæglervirksomhed, idet bestemmelserne i fælles holdning 2003/468/FUSP, som Rådet for Den Europæiske Union vedtog den 23. juni 2003, er indarbejdet i denne. I en situation med mæglervirksomhed vurderes alle ansøgninger bl.a. med afsæt i bestemmelserne i EU's adfærdskodeks for våbeneksport.

Alle reeksportoperationer med konventionelle våben, herunder håndvåben og lette våben, er omfattet af bestemmelserne i regeringsdekret nr. 158/1999, godkendt med ændringer ved lov nr. 595/2004.

I henhold til rumænsk lovgivning skal virksomhederne som et første skridt have tilladelse til at handle med konventionelle våben. Ansøgninger om tilladelse behandles fra sag til sag. Tilladelserne udstedes under hensyntagen til rådgivning fra det tværinstitutionelle råd for kontrol af eksport-, import- og andre handelsmæssige transaktioner med militært udstyr, som er sammensat af repræsentanter fra alle de berørte ministerier og nationale myndigheder, herunder medlemmer af efterretningstjenesterne.

Der gives tilladelse til international transit, omladning og ikke-handelsmæssige aktiviteter med konventionelle våben fra sag til sag.

I Rumænien er der flere ministerier, der er inddraget i gennemførelsen af den nationale lovgivning og repræsenteret i internationale aktiviteter i forbindelse med håndvåben og lette våben, men det er fortsat det nationale eksportkontrolagentur (ANCEX), der koordinerer eksportkontrollovgivningen. ANCEX deltager i alle relevante internationale aktiviteter i samarbejde med afdelingen for bekæmpelse af terrorisme og våbenkontrol (Udenrigsministeriet).

Indenrigsministeriet og ministeriet for administrative reformer — Generalinspektorat for Rumæniens politi (GIRP) — kontrollerer, hvordan fysiske og juridiske personer får tilladelse til at erhverve, besidde, eje, bære og anvende skydevåben og ammunition. I henhold til lov nr. 295/2004 om våben og ammunition, der er blevet harmoniseret med direktiv 91/477/EØF, fører GIRP samtidig et register over alle personer, der har tilladelse til at bære dødbringende og ikke-dødbringende våben, og opdaterer databasen i det nationale våbenregister (www.politiaromana.ro).

Der er ikke taget større SALW-initiativer i 2006, men Rumæniens regering har fortsat sit omfattende »outreach«-arbejde med virksomheder og enkeltpersoner, der opererer inden for den nationale forsvarsindustri, for at øge forståelsen for og overensstemmelsen med våbenkontrollovgivningen. ANCEX stiller denne information til rådighed for handlere på sin webside (www.ancex.ro) og afholder forskellige seminarer og workshops om dette emne.

I overensstemmelse med det internationale instrument, der sætter stater i stand til at identificere og spore ulovlige håndvåben og lette våben rettidigt og pålideligt, som De Forenede Nationers Generalforsamling vedtog den 8. december 2005, har ANCEX endvidere udarbejdet et register over overførte våben. Dette dokument indeholder oplysninger om eksport og import af håndvåben og lette våben med angivelse af serienummer, type, mængde, oprindelse og andre relevante oplysninger om overførslerne.

SLOVAKIET

Hvad angår den nationale gennemførelse af EU's fælles aktion om håndvåben og lette våben og EU-programmet vedrørende forebyggelse og bekæmpelse af ulovlig handel med konventionelle våben er følgende retsakter blevet vedtaget:

Lov nr. 179/1998 Coll. af 15. maj 1998 om handel med militært udstyr og om ændring af lov nr. 455/1991 Coll. om handelsvirksomhed regulerer bl.a. betingelserne for handel med håndvåben og lette våben til militær anvendelsen, betingelserne for mæglervirksomhed og de statslige forvaltningsmyndigheders virksomhed i forbindelse hermed. Slovakiet har i løbet af 2006 fuldt ud gennemført alle relevante nationale lovgivningsbestemmelser.

Følgende nationale myndigheder er inddraget i gennemførelsesprocessen:

1. Udenrigsministeriet;

2. Økonomiministeriet;

3. Indenrigsministeriet;

4. Forsvarsministeriet;

5. Toldmyndighederne;

6. Efterretningstjenesterne.

En bemyndiget person har pligt til at afholde sig fra at handle med militært udstyr, hvis en sådan handel er til skade for udenrigspolitikken, sikkerheden eller de handelsmæssige interesser og internationale forpligtelser eller internationale organisationer og institutioner, som Republikken Slovakiet er part i, medlem af eller deltager i.

Overtrædelse af loven om handel med militært udstyr kan medføre bøder på op til 10 mio. SKK og/eller fængsel i op til otte år.

I 2006 gav Slovakiet tilladelse til eksport af 7 908 håndvåben og lette våben og import af 4 644 håndvåben og lette våben.

SLOVENIEN

Flere slovenske ministerier er involveret i gennemførelsen af den nationale lovgivning og internationale aktiviteter i forbindelse med håndvåben og lette våben. Udenrigsministeriet koordinerer gennemførelsen af internationale aktiviteter i forbindelse med håndvåben og lette våben. Indenrigsministeriet kontrollerer eksporten og importen af håndvåben og lette våben, og Forsvarsministeriet er ansvarligt for kontrollen med import og eksport af håndvåben og lette våben til militært brug.

Årsrapporterne om våbeneksport og -import offentliggøres på Forsvarsministeriets webside. Sloveniens politi- og toldadministration er ansvarlig for kontrollen af statsgrænserne og grænseovergangene. De fører direkte kontrol med den fragt, der krydser statsgrænsen. I 2006 behandlede politiet 238 sager med ulovlig fremstilling af og handel med våben og sprængstoffer (152 i 2005) og anlagde sag mod 261 mistænkte (161 i 2005). I 2006 var der 22 tilfælde af lovovertrædelser begået af organiserede kriminelle grupper, mens der kun blev registreret 4 tilfælde i 2005. Politiet afslørede 192 (127) lovovertrædelser via sin egen aktivitet. I 2006 destruerede politiet 637 konfiskerede våben; 72 af de beslaglagte våben blev doneret til statens museum for moderne historie.

Der afholdes regelmæssige møder og tværministerielle koordinationsmøder om håndvåben og lette våben, hvorunder de enkelte ministerier spiller en aktiv rolle på hver deres kompetenceområde.

Slovenien vedtog grundlæggende lovgivning om håndvåben og lette våben i 1990 erne. I 2005 fik FN forelagt en omfattende oversigt over de gældende nationale retsforskrifter om håndvåben og lette våben i den nationale rapport om gennemførelsen af FN's handlingsprogram. Der er ikke vedtaget ny lovgivning i den mellemliggende tid og specielt ikke i 2006. Indenrigsministeriet har ikke desto mindre formelt forelagt Justitsministeriet et initiativ til ændring af artikel 310 i strafferetsplejeloven — ulovlig fremstilling af og handel med våben og sprængstoffer — for at give strafferetsplejeloven eksterritorial virkning i tilfælde af formodning om lovovertrædelser af denne type. Begrundelsen for den foreslåede ændring af strafferetsplejeloven er, at sådanne lovovertrædelser kan blive begået, hvis gerningsmanden ulovligt »indfører« våben til Republikken Slovenien og/eller intervenerer i videresalg af våben fra udlandet. Regeringen og parlamentet forventes at indlede procedurerne omkring de foreslåede ændringer til strafferetsplejeloven i 2007.

SPANIEN

Situationen vedrørende ny lovgivning og/eller nye forskrifter ser sådan ud:

a) Lov ITC, 60/2006 blev forelagt den 12. januar 2006 med henblik på at ajourføre bilag I i kongeligt dekret 1782/2004 af 30. juli 2004 om forordningen om kontrol med udenrigshandelen med forsvarsmateriel, andet materiel og produkter og teknologier med dobbelt anvendelse og indarbejde de vedtagne ændringer af kontrollisterne i de relevante internationale ammunitionslister (dvs. MTCR og Wassenaar-arrangementet) deri.

b) I oktober 2005 opfordrede det spanske parlament regeringen til at indføre en lov om våbenhandel i løbet af et års tid. Den skal forbedre bestemmelserne i førnævnte kongelige dekret 1782/2004 af 30. juli 2004. Den nye lov skal være i overensstemmelse med og indeholde en udtrykkelig henvisning til FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben og relevante UNGA-resolutioner samt til protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil, som supplerer FN's konvention om bekæmpelse af grænseoverskridende organiseret kriminalitet (vedtaget af UNGA den 31. maj 2001), bedre kendt som »FN's våbenprotokol«. Efter denne anmodning fra parlamentet godkendte det spanske kabinet den 29. december 2006 et forslag til ny lov om udenrigshandelen med forsvarsmateriel og produkter med dobbelt anvendelse. Parlamentet er ved at behandle og ændre dette forslag, der forventes at træde i kraft medio 2007. Forslagets vigtigste aspekter kan kort gengives således: — Spaniens lovgivning om dette spørgsmål bliver en regel sidestillet med en lov, der indfører et mere effektivt kontrolinstrument. — Loven vil ajourføre de nye forordninger om udenrigshandelen med forsvarsmateriel og produkter med dobbelt anvendelse i overensstemmelse med de tilsagn, Spanien har givet i internationale fora, og ikke-spredningsordninger. — Den nye lov vil udvide anvendelsesområdet for kontrollen til alle slags våben, herunder jagtvåben og våben til sportsskydning og dele, komponenter og ammunition hertil, jf. FN's Generalforsamlings resolution 55/225 om bekæmpelse af ulovlig fremstilling af og handel med våben og dele, komponenter og ammunition hertil. — Loven vil udtrykkelig overholde de otte kriterier i den europæiske adfærdskodeks for våbeneksport så vel som de kriterier, OSCE har vedtaget for transaktioner med håndvåben og lette våben. — Endelig indeholder lovteksten en udtrykkelig forpligtelse til at fremme og deltage i de regionale og internationale processer med henblik på større kontrol med våbenhandelen, navnlig vedtagelsen af en våbenhandelstraktat (ATT). Der erindres i den forbindelse om, at Spanien var en af de 117 sponsorer på det projekt, der blev godkendt den 26. oktober.

c) Spanien afsluttede den nationale ratifikationsproces for vedtagelsen af FN's våbenprotokol i 2006 og deponerede tiltrædelsesinstrumentet hos De Forenede Nationers Generalsekretær den 9. februar 2007. Protokollen træder i kraft i Spanien den 11. marts 2007.

Uddannelse af administrative, retshåndhævende og judicielle myndigheders personale

De spanske retshåndhævende myndigheder fortsatte ligesom i de foregående år med at tilrettelægge kurser og workshops vedrørende strafferetlig behandling af skydevåben og eksplosivstoffer og vedrørende anvendelse af informationsteknologi i forbindelse med kontrol med våben og eksplosivstoffer. Der er tale om regelmæssige seminarer, der afholdes for at formidle oplysninger om regler og retlige bestemmelser vedrørende forebyggelse og bekæmpelse af ulovlig våbenhandel og for at give efteruddannelses- og opfriskningskurser til politifolk og andre relevante myndigheder i dette spørgsmål.

Andre initiativer eller aktiviteter

Inden for de juridiske rammer af konventionen af 1. juli 1969 om gensidig anerkendelse af kontrolstempling af håndvåben og i overensstemmelse med de bestemmelser, som dets udøvende myndighed, Den Permanente Internationale Kommission for afprøvning af håndvåben (CIP) har fastsat, har den nationale spanske kontrolmyndighed »Banco Oficial de Pruebas de Armas de Eibar (BOPE)« stemplet alle håndbårne våben til civil brug fremstillet i Spanien i 2006. Stempling af våben er en af de anbefalede foranstaltninger, der skal træffes med henblik på fremtidig sporing og retsforfølgning af ulovlig handel med håndvåben og lette våben; stemplet indeholder følgende oplysninger: producentens navn, våbnets serienummer, produktionsår og BOPE's mærker og logo. I 2006 fremstillede Spanien 280 pistoler, 22 942 rifler (tallet omfatter enkeltløbede rifler) og 28 138 haglgeværer, som var stemplet af BOPE. BOPE destruerede desuden 1 276 håndbårne våben i 2006 (hovedsagelig pistoler og revolvere).

De relevante spanske myndigheder beslaglagde 7 015 ulovlige skydevåben i 2006 under aktioner, som var koordineret af Guardia Civils centrale våben- og sprængstofinspektion (der er Spaniens centrale myndighed for administrativ kontrol med skydevåben). For indeværende har de spanske myndigheder oplagret i alt 291 196 skydevåben af forskellig art (oplagte, beslaglagte og konfiskerede våben). 22 392 skydevåben vil blive solgt på auktion og 40 772 andre vil blive destrueret i 2006.

I løbet af 2006 foretog de spanske myndigheder 23 727 inspektioner af anlæg til fremstilling eller opbevaring af skydevåben og/eller eksplosivstoffer (herunder fabrikker, virksomheder, skydeklubber, private sikkerhedsfirmaer, osv.). 8 071 af disse inspektioner blev foretaget på anlæg med tilknytning til skydevåben, og 15 656 inspektioner fandt sted på anlæg, hvor der fremstilles eller oplagres eksplosivstoffer.

Desuden aflagde ansatte ved told- og skattemyndighederne en række besøg i havne og lufthavne som led i deres program for bekæmpelse af våbensmugling i forbindelse med våbeneksport.

SVERIGE

Lovgivningen om håndvåben og lette våben blev ændret på nogle punkter, bl.a. vil oplysningerne om kontaktdetaljer for våbenmæglere i det nationale register over våbenmæglere ikke længere være fortroligt.

I henhold til en ny forordning, der trådte i kraft den 1. juli 2006, er det svenske toldvæsen forpligtet til at underrette det svenske politi om alle våben, der kommer over grænsen ind i Sverige.

I slutningen af 2006 godkendte Stortinget en lov om en tidsbegrænset våbenamnesti, der trådte i kraft den 1. marts 2007. Amnestien gjaldt fra den 1. marts til den 31. maj 2007. Formålet med loven er at mindske antallet af ulovlige og uregistrerede våben i Sverige.

DEN EUROPÆISKE UNION

Direktivet om sikkerhedsvurdering af udenlandske luftfartøjer (SAFA) blev gennemført i 2006, og der blev fremsat tre lovforslag om reguleringsforanstaltninger på EU's område:

— Opdatering af våbendirektivet (91/477/EØF);

— Forslag om et europæisk våbendirektiv til gennemførelse af FN's våbenprotokol;

— Kommissionens meddelelse om sikkerheden omkring sprængstoffer, detonatorer, udstyr til fremstilling af bomber og våben i EU.

II. INTERNATIONALE GENNEMFØRELSESBESTRÆBELSER I 2006

ØSTRIG

OSCE

Østrig støttede den videre gennemførelse af OSCE-dokumenter om håndvåben og lette våben og om lagre af konventionel ammunition. I forbindelse med sikkerhedsdialogen på OSCE's Forum for Sikkerhedssamarbejde den 29. marts 2006 forelagde Østrig for første gang EU-strategien for bekæmpelse af ulovlig ophobning af og handel med håndvåben og lette våben samt ammunition hertil. Formålet med forelæggelsen var først og fremmest at gøre deltagerstaterne bekendt med de lovgivningsmæssige bestemmelser og aktiviteter så vel som EU's projekter vedrørende håndvåben og lette våben, og dernæst at lægge grunden til øget koordinering og samarbejde mellem OSCE og EU for at sikre, at styrker og forskellige kapaciteter anvendes så omkostningseffektivitet som muligt, og undgå overlappende arbejde.

Det Euro-atlantiske Partnerskabsråd (EAPC)

Østrig gav finansiel støtte til et projekt, der tager sigte på destruktion af SALW og MANPADS i Kasakhstan. Det USA-ledede projekt blev indledt i april 2006.

Derudover blev projektet med henblik på destruktion af håndvåben (SALW), MANPADS og ammunition i Ukraine, som Østrig også finansierede, gennemført i 2006.

De Forenede Nationer

På De Forenede Nationers 61. generalforsamling var Østrig medforslagsstiller til følgende resolutioner vedrørende håndvåben:

»Bistand til stater, der bremser den ulovlige handel med håndvåben og lette våben og indsamle dem«, »Problemer, der opstår som følge af ophobning af overskydende lagre af konventionel ammunition«. Østrig stemte for resolutionen om »alle former for ulovlig handel med håndvåben og lette våben«.

BELGIEN

Belgien støttede en række projekter verden over, som vedrører håndvåben og lette våben, bl.a.:

Afrika

Sydafrika — 216 700 EUR — Safer Africa

Projektet tager sigte på at øge og styrke det sydafrikanske politis håndhævelseskapacitet ved at nedbringe antallet af lette våben i risikoområder.

Burundi — DCR — Rwanda — 400 000 EUR — RECSA-GRIP

Projekt for opbygning af støtte og kapacitet til udvikling af nationale handlingsplaner vedrørende håndvåben og lette våben i Burundi, Rwanda og DRC.

Latinamerika

Costa Rica, Panama, Nicaragua, El Salvador, Honduras, Guatemala — 107 800 EUR — Arias Foundation

Projekt med henblik på informationskampagner på sekundærtrinnet, der skal øge kendskabet hos samfundets mest sårbare grupper (unge mennesker) i de seks lande til den måde, hvorpå våben påvirker deres liv.

Brasilien — 70 467 EUR — UNODC

Projekt med henblik på at intensivere den indsats, som det føderale distrikt (Brasilia) gør for at forhindre vold forårsaget af narkotika og spredningen af våben.

Asien

Bangladesh, Nepal og Sri Lanka — 100 000 EUR — Safer World

Projekt, der skal styrke regeringens og civilsamfundets kapacitet til at bekæmpe spredningen af lette våben i Bangladesh, Nepal og Sri Lanka (anvendelse af FN's handlingsprogram vedrørende håndvåben).

Øst- og Sydøsteuropa

Belarus — 55 370 EUR — OSCE

Styrkelse af kapaciteten inden for lagerforvaltning og sikkerheden i forbindelse med lette våben.

Kosovo — 94 543 EUR — KOSSAC

UNDP-projektet »KOSSAC«: Kosovo Small Arms Control Initiative.

Ukraine — 25 000 EUR

Rehabilitering og beskyttelse af området omkring ammunitionsdepotet i Novobohdanivka.

BULGARIEN

Bulgarien finansierede et projekt for destruktion af 1 897 håndvåben og lette våben, som civilbefolkningen ulovligt har ligget inde med, og som Montenegros indenrigsministerium derefter har konfiskeret. Bulgarien har doneret 7 588 US$ til Montenegros indenrigsministerium til gennemførelse af projektet. Destruktionen blev afsluttet den 28. februar 2006.

I 2006 var Bulgarien vært for et »internationalt eksportkontrolseminar om produkter med dobbelt anvendelse og våben: erhvervslivets outreach-aktiviteter« (22.-23. maj 2006 i Sofia). Dette seminar var led i den løbende gennemførelse af Ungarns og Bulgariens fælles handlingsplan i forbindelse med Australien-Gruppens outreach-program, som er rettet mod ikke-deltagende stater.

På Sofia-seminaret blev der udvekslet oplysninger, erfaringer og uddannelse i form af præsentationer og interaktive diskussioner med deltagere fra Albanien, Bosnien-Hercegovina, Kroatien, Den Tidligere Jugoslaviske Republik Makedonien og Serbien og Montenegro.

I overensstemmelse med sin politik om at bistå NATO-partnerne mest muligt med at behandle problemer af sikkerheds- og forsvarsmæssig karakter, deltog Bulgarien i 2006 i ni af de ti nuværende trustfund-projekter under NATO's partnerskab for fred. Fem af disse projekter vedrører indsamling og destruktion af håndvåben og lette våben:

1. Trustfonden Serbien og Montenegro II for destruktion af 1 320 620 personelminer i Serbien og Montenegro: 30 000 EUR.

2. Trustfonden Ukraine II for destruktion af ammunition, håndvåben og lette våben samt MANPADS i Ukraine: 25 000 EUR.

3. Trustfonden for destruktion af SALW og MANPADS i Kasakhstan: 10 226 EUR.

4. Trustfonden Albania II for destruktion af ammunition til SALW i Albanien: 25 000 EUR.

5. Trustfonden for rydning af 569 ha forurenet land og ueksploderet ammunition (UXO) i Aserbajdsjan: 15 000 EUR.

Bulgariens forsvarsministerium har oplyst, at de bulgarske væbnede styrker, der deltog i fredsbevarende operationer i 2006, ikke har haft til opgave at indsamle og destruere SALW.

CYPERN

Cypern deltager aktivt i FN's og OSCE's arbejde på dette område.

Cypern aflægger rapporter til FN om gennemførelsen af FN's handlingsprogram med sigte på at forebygge, bekæmpe og standse alle former for ulovlig handel med håndvåben og lette våben. Desuden har Cypern givet FN's højkommissær for menneskerettigheder oplysninger (i medfør af afgørelse 124/2004) om forebyggelsen af menneskerettighedskrænkelser forårsaget af adgang til og misbrug af SALW.

Cypern giver desuden OSCE oplysninger om den nationale praksis og de nationale procedurer med hensyn til eksport af konventionelle våben og teknologi i tilslutning hertil (fsc.del, 269/06 af 27.6.2006), om overførsel af konventionelle våben (FSC. DEL, 432/06 af 26.9.2006) og om SALW (FSC. DEL, 14/07 af 24.1.2007).

DEN TJEKKISKE REPUBLIK

Den Tjekkiske Republik deltager aktivt i gennemførelsen af FN's handlingsprogram vedrørende ulovlig handel med SALW. I 2006 bidrog Den Tjekkiske Republik med 1 000 000 CZK (US$ 47 308,17 = 34 910 EUR) til aktiviteterne i trustfonden for konsolidering af freden gennem praktiske afvæbningsforanstaltninger. Dette beløb vil blive brugt til at støtte anden fase af CASA-databasen, der implementeres i perioden november 2006 — november 2007. Et af hovedformålene med CASA-databasen er at overvåge de enkelte FN-medlemmers gennemførelse af FN's handlingsprogram.

Den tværinstitutionelle koordinering i 2006 var navnlig koncentreret om forberedelsen af 2006-gennemgangskonferencen vedrørende FN's handlingsprogram til bekæmpelse af ulovlig handel med håndvåben og lette våben og gennemførelsen af det multilaterale instrument om mærkning og sporing. Drøftelserne i andre relevante multilaterale fora (FN's Generalforsamlings 1. Komité, OSCE, Wassenaar-arrangementet) blev også taget i betragtning.

Den Tjekkiske Republik samarbejdede bl.a. med Interpols nationale kontorer i Lima og Wiesbaden om 147 tilfælde, som omfattede 1 791 våben.

DANMARK

De retshåndhævende myndigheder i Danmark deltager i forskellige internationale og regionale initiativer vedrørende våbenkontrol og ulovlig våbenhandel.

Det danske politi har siden november 2006 deltaget i Operation Crossfire II vedrørende våbensmugling inden for rammerne af Taskforcen for Østersøområdet.

Danmark støtter afvæbning, demobilisering, reintegration og rehabilitering af tidligere kombattanter i Liberia via UNDP's trustfond med i alt 2,7 mio. EUR (2004-2006).

Danmark støtter afvæbning, demobilisering, reintegration og rehabilitering af tidligere kombattanter i Afghanistan via UNDP's trustfond med i alt 1,1 mio. EUR (2005-2006).

ESTLAND

I 2006 konfiskerede estiske soldater i Irak flere gange våben og ammunition i forbindelse med patruljeringsoperationer i Irak. Operationerne blev gennemført i samarbejde med en enhed fra USA's og Iraks landstyrker.

FINLAND

— I 2006 har Finland støttet ECOWAS-programmet vedrørende håndvåben (ECOSAP) med et beløb på 250 000 EUR. I 2007 og 2008 vil der blive tildelt et tilsvarende beløb, hvilket bringer Finlands samlede støtte op på 750 000 EUR.

— Bidrag til OSCE's mission i Republikken Moldova til dækning af destruktion af overskudslagre og forældede lagre af ammunition (i alt 160 000 EUR).

— Bidrag til OSCE's program vedrørende SALW og konventionel ammunition i Republikken Tadsjikistan, fase II, vedrørende restaurering af ammunitionsmagasiner seks forskellige steder (i alt 100 000 EUR).

— Økonomisk støtte til det UNDP-administrerede SALW-projekt i Albanien. Projektet startede som en »udveksling af våben mod udvikling« med henblik på at indsamle ammunition og håndvåben i ulovlig besiddelse, som blev stjålet fra militærdepoter under krisen sidst i 1990'erne. Det var regeringens love om amnesti, der muliggjorde indsamlingen. Projektets anvendelsesområde blev senere udvidet til at omfatte uddannelse af nærpoliti med henblik på at opbygge tillid mellem de retshåndhævende og offentlige myndigheder og borgerne. Finland finansierede projektet til 2006, hvor det sluttede.

Andre initiativer

Finland bidrog til afvæbningsprocessen i medfør af mandatet til observatørmissionen i Aceh (AMM) med udsendelse af 11 eksperter. Udgifterne til disse udgjorde 545 000 EUR. Afvæbningen af Acehs Befrielsesbevægelse (GAM), der blev indledt den 15. september 2005, blev gennemført i fire faser og afsluttet den 31. december 2005. I overensstemmelse med aftalememorandummet mellem Republikken Indonesiens regering og GAM lovede sidstnævnte, at den med bistand fra observatørmissionen i Aceh ville iværksætte en indsamling af alle våben, ammunition og eksplosivstoffer, som bevægelsens medlemmer ligger inde med. GAM overdrog 840 våben til AMM, hvilket afsluttede indsamlingsprocessen. Alle de indsamlede våben blev destrueret.

FRANKRIG

De Forenede Nationer: i 2006 bidrog Frankrig til FN's Regionale Center for Fred, Nedrustning og Udvikling i Afrika i Lomé (UNREC) (77 000 EUR).

ECOWAS: Frankrig deltog i støtteprogrammet for kontrol af lette våben i ECOWAS-medlemsstaterne (260 000 $).

Tadsjikistan: mellem september 2005 og april 2006 blev 4 franske eksperter sendt på mission til Tadsjikistan (uddannelse, overvågning af lageropbygning og kontrol med destruktion og ustabil ammunition) som led i operationer, der gennemføres inden for rammerne af OSCE.

Ukraine: I maj 2006 deltagelse i den mission, der skulle evaluere dekontamineringen (destruktion af overskudslagre af ammunition) på Novobogdanivka-anlægget (Ukraine) og rådgive herom. Fra september til oktober 2006, uddannelsesmission for eksperter i bortskaffelse af bomber med henblik på destruktion af lagre af overskudsammunition i Ukraine (3 eksperter).

Libanon: i marts 2006 blev der gennemført en sikkerhedskontrol af de libanesiske væbnede styrkers ammunitionslagre. Foruden kontrollen gav de militære bombeeksperter de libanesiske væbnede styrker undervisning i destruktion af bomber.

TYSKLAND

Tyskland bidrager til projekter og aktiviteter på SALW-området, herunder også ammunition til disse, inden for rammerne af og i samarbejde med en række forskellige institutioner og organisationer. Tidsrammen for de fleste af disse aktiviteter går ud over kalenderåret. Oversigten over de vigtigste aktiviteter i 2006 ser således ud:

Afghanistan (2004-)

Siden 2004 har Tyskland støttet DDR- og DIAG-processen i Afghanistan, idet landet har været med til at finansiere bortskaffelse og destruktion af overskudsvåben og ammunition. Samlet budget: 3 000 000 EUR.

Albanien (2006)

I 2006 støttede Tyskland NATO's Partnerskab for Fred-trustfonden med henblik på destruktion af SALW, MANPADS og ammunition i Albanien. Bidrag: 107 000 EUR.

Angola (2003-2006)

Tyskland støtter social og økonomisk reintegration af tidligere kombattanter og deres familier i Angola. Med henblik på bæredygtig reintegration anlægges der en samfundsbaseret tilgang. Genbosætning kombineres med programmer for udvikling af landbrugsdistrikterne og landbruget. Programmet omfatter ligeledes genopbygning af veje og skaber derfor beskæftigelse for de modtagende samfund og de tidligere kombattanter. De lokale regeringers og administrationers kapacitet styrkes, således at de kan udvikle og gennemføre programmer med henblik på reintegration. Samlet budget: 11 990 332 EUR.

Burundi (2003-2007)

Tyskland støtter Burundis nationale demobiliserings- og reintegrationsprogram. Projektet består af fire hovedelementer: styrkelse af kollektive reintegrationsstrukturer, revitalisering af landbrugsproduktionen, indtægtsskabelse og rehabilitering af infrastrukturen. Samlet budget: 15 940 000 EUR.

Cambodja (2006-)

Tyskland aflagde et evalueringsbesøg i december 2006 for at se på problemerne med ammunitionslagre og udvikle et projektforslag vedrørende gennemførelsen i 2007-2008 med henblik på at forbedre forvaltningen og sikkerheden omkring lagrene samt destruktionen af overskudsammunition.

Den Demokratiske Republik Congo — DRC (2004-2007)

Tyskland støtter det nationale program for demobilisering og reintegration (NDRP). Efter at have støttet den nationale »Comité Technique de Planification et de Coordination« har Tyskland bevilget midler til et treårigt samarbejde med »Commission Nationale de Démobilisation et Réinsertion (CONADER)«. Samlet budget: 2 500 000 EUR.

Den Demokratiske Republik Congo — DRC (2005-2011)

Tyskland støtter social og økonomisk reintegration af børn og unge, der tidligere havde tilknytning til kæmpende styrker i provinsen Maniema i DRC. Samlet budget: 12 000 000 EUR.

ØAF (2004-)

Tyskland støtter udviklingen af en politisk, juridisk og institutionel ramme i Det Østafrikanske Fællesskab, som skal kontrollere den ukontrollerede spredning af SALW. Komponenterne i projektet med sekretariatet for ØAF omfatter organisationsudvikling med henblik på at oprette et regionalt knudepunkt for kontrol med håndvåben, harmonisering af politikker og lovgivning, uddannelse, udvikling af systematiske tiltag til vurdering af problemet med SALW, uddannelse og oplysningskampagner i samarbejde med civilsamfundets organisationer i ØAF's medlemsstater.

De Store Søers Område + omkringliggende lande (2003-2006)

Tyskland bidrag til den af Verdensbanken ledede trustfund for det regionale demobiliserings- og reintegrationsprogram (MDRP) i De Store Søers Område + omkringliggende lande. Samlet budget: 9 900 000 EUR.

Den Arabiske liga (2004-)

Tyskland fortsatte sit samarbejde med Den Arabiske Liga, idet landet gav bistand til SALW-relateret arbejde på forskellige niveauer. Der blev givet støtte til et møde mellem SALW-kontaktpunkter fra landene i Den Arabiske Liga. Oversættelsen af OSCE-dokumenter om SALW til arabisk fortsatte. I oktober 2006 blev der arrangeret et studiebesøg for Sekretariatet for Den Arabiske Liga til Berlin, Wien (OSCE) og Geilenkirchen (de væbnede tyske styrkers kontrolcenter). Som eksempel på et konkret samarbejde med et af Den Arabiske Ligas medlemslande afholdt Tyskland i september 2006 et todages uddannelseskursus i lagerforvaltning og -sikkerhed i Tunesien.

Liberia (2005-2007)

Tyskland støtter det nationale demobiliserings- og reintegrationsprogram. Programmet giver psykosocial bistand til ofre for krigsrelateret seksuelt misbrug i Liberia og støtter reintegrationen af hjemvendte flygtninge og tidligere kombattanter gennem arbejdsintensiv rehabilitering af infrastrukturen. Samlet budget: 10 750 000 EUR.

SADC (2004-)

Tyskland støtter Southern African Development Community (SADC) i gennemførelsen af SADC-protokollen om kontrol med våben, ammunition og andet lignende materiel. Tyskland har som led i dette samarbejde udsendt en rådgiver i freds- og sikkerhedsspørgsmål, som skal støtte oprettelsen af et regionalt kontaktpunkt i SADC's sekretariat. Projektet omfatter følgende elementer: harmonisering af politikker og lovgivning, kapacitetsopbygning, videreuddannelse af retshåndhævelsespersonale og samarbejde med civilsamfundets aktører.

Rwanda (2003-2007)

Tyskland støtter Rwandas demobiliserings- og reintegrationskommission (RDRP) og processen med social reintegration af tidligere kombattanter i Rwanda. Samlet budget: 8 773 000 EUR.

Senegal (2005-2006)

Tyskland støttede oplysningsprogrammer vedrørende håndvåben i Casamance-regionen. Programmet tog afsæt i et netværk af forskellige lokale ngo'er, der har udviklet en global strategi til at tackle problemet med den ukontrollerede spredning af SALW. Aktiviteterne blev indledt i 2005 med et koordineringsseminar og kapacitetsopbygning. Der blev navnlig fokuseret på bevidstgørelse af befolkningen og regeringsembedsmændene i grænseområdet.

Sierra Leone (2004-2006)

Tyskland støtter uddannelse og erhvervsuddannelse af børn og unge, der er berørt af den væbnede konflikt, herunder børn, der tidligere var tilknyttet de kæmpende styrker i Sierra Leone. Samlet budget: 12 000 000 EUR.

Sydøstlige Europa, RACVIAC (2005-)

Tyskland fortsatte sin støtte til det SALW-relaterede arbejde på seminarer i det regionale center for våbenkontrol. Konkrete initiativer omfattede mæglervirksomhed og lagerstyring.

Uganda (2005-2007)

Tyskland støtter det nationale kontaktpunkt for håndvåben, der skal gennemføre Ugandas handlingsplan for kontrol med håndvåben for så vidt angår kapacitetsopbygning og oplysningskampagner. Ugandas regering har i overensstemmelse med FN's handlingsprogram vedrørende håndvåben og andre regionale aftaler oprettet et kontor til koordination af kontrollen med håndvåben.

UNGARN

Globale foranstaltninger

Republikken Ungarn har deltaget i internationale forhandlinger med det formål at forhindre, bekæmpe og afskaffe ulovlig handel med SALW på såvel regionalt som internationalt plan. Den ungarske licenspolitik overholder strengt alle FN's Sikkerhedsråds embargoer og andre embargoer, som Organisationen for Sikkerhed og Samarbejde i Europa og Den Europæiske Union har indført, og støttede moratorier som ECOWAS.

I partnerskab med andre lande har Ungarn ydet teknisk og finansiel bistand med henblik på at støtte den regionale gennemførelse af foranstaltningerne i FN's handlingsprogram. Landet har også deltaget aktivt i andre aktiviteter inden for rammerne af andre organisationer, f.eks. NATO's partnerskab for fred, stabilitetspagten for Sydøsteuropa osv.

Inden for rammerne af Organisationen for Sikkerhed og Samarbejde i Europa (OSCE) har Ungarn afgivet en række politisk bindende tilsagn i forbindelse med SALW. OSCE-dokumentet om SALW skaber en overordnet ramme for behandling af problemer i relation til SALW, idet den fastsætter foranstaltninger, normer og principper på følgende områder:

— Fremstilling, mærkning og registrering,

— Fælles eksportkriterier og eksportkontrol,

— Lagerstyring, reduktion af overskud og destruktion,

— Tidlig varsling, konfliktforebyggelse, krisestyring og postkonflikt-rehabilitering.

Følgende OSCE-dokumenter indeholder yderligere tilsagn vedrørende specifikke aspekter af SALW-spørgsmålet:

— OSCE's principper for eksportkontrol af bærbare luftværnssystemer,

— OSCE's principper for kontrol med mæglervirksomhed i forbindelse med SALW,

— Standardelementer i forbindelse med slutbrugerattester og verifikationsprocedurer for eksport af SALW.

Også OSCE's principper for overførsel af konventionelle våben er relevante for kontrollen med eksport af våben, herunder SALW.

Ungarn var sammen med Finland, Den Russiske Føderation, Tyrkiet og USA medforslagsstiller til et udkast til afgørelse om harmonisering af elementer af slutbrugerattester inden for OSCE's rammer. En afgørelse om spørgsmålet blev vedtaget den 17. november 2004.

I 2004 koordinerede Ungarn de bestræbelser, der blev gjort i OSCE med henblik på at imødekomme de anmodninger om bistand, som deltagende stater fremsatte vedrørende SALW-problemer.

Ungarn har i overensstemmelse med bestemmelserne i OSCE's dokument om SALW udvekslet oplysninger om nationale mærkningssystemer før 30. juni 2001 med deltagende OSCE-stater. Disse informationer opdateres, når omstændighederne kræver det, så de afspejler ændringer i nationale mærkningssystemer.

Ungarn har i overensstemmelse med bestemmelserne i OSCE's dokument om SALW hvert år siden 2002 udvekslet oplysninger med deltagende OSCE-lande om, hvilken kategori, underkategori og mængde håndvåben der er identificeret og/eller beslaglagt og destrueret på deres område i det foregående kalenderår, samt om eksporten til og importen af håndvåben fra andre deltagende stater.

Ungarn har i overensstemmelse med bestemmelserne i OSCE's dokument om SALW udvekslet oplysninger før 30. juni 2001 med de deltagende OSCE-stater om:

— Nationale procedurer for kontrollen med fremstilling af håndvåben,

— Relevant national lovgivning og gældende praksis med hensyn til eksportpolitik, procedurer, dokumentation og kontrol med national mæglingsvirksomhed,

— Generelle oplysninger om national lagerstyring og sikkerhedsprocedurer,

— Teknikker og procedurer i forbindelse med destruktion af SALW.

Disse oplysninger opdateres, når omstændighederne kræver det, så de afspejler ændringer i den nationale lovgivning og de nationale procedurer.

Regionale foranstaltninger

Ungarn har forpligtet sig til en handlingsplan, der specifikt skal imødekomme Sydøsteuropas behov, og som er kendt som den regionale gennemførelsesplan for bekæmpelse af spredningen af håndvåben og lette våben. Den regionale gennemførelsesplan er et initiativ under Stabilitetspagten for Sydøsteuropa. Siden november 2000 har de vigtigste aktører holdt tre årlige konsultationsmøder for at revidere de regionale bestræbelser for at stoppe spredningen af SALW, udveksle erfaringer og udvikle praktiske projekter inden for rammerne af Szeged-processen for håndvåben (SSAP). SSAP er et uformelt forum, hvor regeringer, civilsamfundet og internationale organisationer kan udvikle politikker og praktiske projekter til bekæmpelse af spredning og misbrug af SALW i hele Sydøsteuropa. SSAP blev iværksat af Ungarns udenrigsministerium og Saferworld, som er en uafhængig udenrigspolitisk tænketank med base i London, på en konference i Szeged, Ungarn, i november 2000. Siden vedtagelsen af Stabilitetspagtens regionale gennemførelsesplan i november 2001 har den udgjort en supplerende ramme for samarbejdet mellem regeringer og civilsamfund.

Internationalt og regionalt samarbejde

Ungarns udenrigsministerium tilrettelagde i samarbejde med Kontoret for Ikke Spredning, Afdelingen for Samarbejde om Eksportkontrol, under det amerikanske udenrigsministerium, et seminar om eksportkontrol for de sydøsteuropæiske lande i juni 2003 i den ungarske by Szeged. Konferencen præsenterede grundelementerne til en effektiv eksportkontrolordning og var en anledning til at drøfte regionale metoder og problemer, herunder navnlig hvordan man kan tackle problemerne i forbindelse med håndvåben og lette våben i regionen.

Ungarn tilrettelagde i samarbejde med Kontoret for Ikke Spredning, Afdelingen for Samarbejde om Eksportkontrol, under det amerikanske udenrigsministerium, femte internationale konference om eksportkontrol den 15.-17. september 2003 i Budapest (konferencen var den femte i en række arrangementer, der går under navnet Oxford-processen). Der var deltagelse af over 180 embedsmænd med ansvar for eksportkontrol fra mere end 40 lande og af repræsentanterne for de multilaterale eksportkontrolordninger, industrien og ngo erne. Et af konferencens hovedemner var en drøftelse om nye metoder til at kontrollere konventionelle våben, navnlig visse former for håndvåben og lette våben som f.eks. bærbare luftværnssystemer (MANPADS).

Den vigtigste begivenhed i den seneste periode er også et resultat af et internationalt samarbejde. Ungarn afsluttede i februar 2006 reduktionen, destruktionen af 1 540 stk. MANPADS af typen Strela-2. Projektet var et delvis amerikansk initiativ og blev medfinansieret af USA.

Med det formål at identificere grupper og enkeltpersoner, der handler ulovligt med SALW, samarbejder det ungarske politi med INTERPOL og EUROPOL, og det er medlem af det regionale SECI-center for Bekæmpelse af Grænseoverskridende Kriminalitet, der har i opdrag at udarbejde et system til udveksling af oplysninger om ulovlig handel med SALW for landene i Sydøsteuropa.

IRLAND

— 500 000 EUR til Verdensbankens trustfund for det regionale demobiliserings- og reintegrationsprogram for projekter i De Store Søers Område i Afrika, som vedrører tidligere kombattanter.

— 200 000 EUR til Partnerskab for Fred-trustfonden til destruktion af håndvåben og lette våben i Ukraine og Albanien.

— 89 000 EUR til Safer Africa til et projekt, der skal begrænse spredningen af SALW i Afrika.

— 10 000 EUR til IANSA med henblik på deltagelse i FN's konference om handlingsprogrammet til bekæmpelse af ulovlig handel med håndvåben og lette våben, der blev afholdt i juni-juli 2006 i New York.

— 10 000 EUR til IANSA til forbedring af IANSA's websted, som er en værdifuld kilde for alle, der arbejder med spørgsmål vedrørende håndvåben og lette våben.

ITALIEN

Italien deltog i 2006 aktivt i en række regionale og globale møder med det formål at udveksle oplysninger om nationale procedurer og finde frem til fælles løsninger på problemerne i forbindelse med ulovlig handel med håndvåben og lette våben.

Italien deltog bl.a. i følgende arrangementer:

— en workshop om begrænsning af og kontrol med SALW i Bosnien-Hercegovina, som var arrangeret af UNDP (21. marts 2006 i Sarajevo);

— en workshop om mæglingsvirksomhed, som var arrangeret af RACVIAC, OSCE, Tyskland, Nederlandene og Norge (29.-30. marts 2006 i Zagreb);

— OSCE's særlige møde om håndvåben og lette våben som forberedelse af FN's gennemgangskonference om handlingsprogrammet (17. maj 2006 i Wien);

— en workshop om MANPADS, som var arrangeret af Israel (5.-6. april 2006 i Jerusalem);

— en workshop om kontrol med eksporten af SALW, som var arrangeret af ngo'erne Oxfam, Saferworld og Amnesty International (20. april 2006 i Bruxelles).

Andre initiativer

I 2006 indsamlede og/eller beslaglagde og destruerede de italienske væbnede styrker, der deltog i multilaterale f